Nāradasmṛti A SARIT edition

Title: Nāradasmṛti

Title: A SARIT edition

Editor: Richard W. Lariviere

Funder: The British Association for South Asian Studies

Funder: The British Academy

Principal: Yasuke Ikari, Kyoto University

RespStmt: Yasuke Ikari Compilation, data entry, proof correction.

RespStmt: Richard Mahoney, Indica et Buddhica Initial editing and conversion to Text Encoding Initiative (TEI) markup

RespStmt: Patrick Mc Allister (pma@rdorte.org) Maintenance of file for SARIT.

RespStmt: Dominik Wujastyk Maintenance of file for SARIT.

[p. 1 ]

Part 1

Mātṛkā (Prolegomena)

1 L tr. 1-22, cf. J tr. 4-15

Chapter 1

Vyavahāraḥ (Legal Procedure)

2 L tr. 1-19, cf. J tr. 4-11 [p. 3 ]

Mātṛkā 01.001a dharma.ekatānāḥ puruṣā yadāsan satyavādinaḥ |

Mātṛkā 01.001c tadā na vyavahāro 'bhūn na dveṣo nāpi matsaraḥ || 1 ||

Mātṛkā 01.002a naṣṭe dharme manuṣyeṣu vyavahāraḥ pravartate |

Mātṛkā 01.002c draṣṭā ca vyavahārāṇāṃ rājā daṇḍadharaḥ kṛtaḥ || 2 ||

[p. 5 ]

Mātṛkā 01.003a likhitaṃ sākṣiṇaś cātra dvau vidhī samprakīrtitau |

Mātṛkā 01.003c sandigdhārthaviśuddhyarthaṃ dvayor vivadamānayoḥ || 3 ||

Mātṛkā 01.004a sottaro 'nuttaraś caiva sa vijñeyo dvilakṣaṇaḥ |

Mātṛkā 01.004c sottaro 'bhyadhiko yatra vilekhāpūrvakaḥ paṇaḥ || 4 ||

[p. 6 ]

Mātṛkā 01.005a vivāde sottarapaṇe dvayor yas tatra hīyate |

Mātṛkā 01.005c sa paṇaṃ svakṛtaṃ dāpyo vinayaṃ ca parājaye || 5 ||

[p. 7 ]

Mātṛkā 01.006a sāras tu vyavahārāṇāṃ pratijñā samudāhṛtā |

Mātṛkā 01.006c taddhānau hīyate vādī taraṃs tām uttaro bhavet || 6 ||

[p. 8 ]

Mātṛkā 01.007a kulāni śreṇayaś caiva gaṇāś cādhikṛto nṛpaḥ |

Mātṛkā 01.007c pratiṣṭhā vyavahārāṇāṃ gurvebhyas tūttarottaram || 7 ||

Mātṛkā 01.008a sa catuṣpāc catuḥsthānaś catuḥsādhana eva ca |

Mātṛkā 01.008c caturhitaś caturvyāpī catuṣkārī ca kīrtyate || 8 ||

[p. 9 ]

Mātṛkā 01.009a aṣṭāṅgo 'ṣṭādaśapadaḥ śataśākhas tathā-eva ca |

Mātṛkā 01.009c triyonir dvyabhiyogaś ca dvidvāro dvigatis tathā || 9 ||

Mātṛkā 01.010a dharmaś ca vyavahāraś ca caritraṃ rājaśāsanam |

Mātṛkā 01.010c catuṣpād vyavahāro 'yam uttaraḥ pūrvabādhakaḥ || 10 ||

Mātṛkā 01.011a tatra satye sthito dharmo vyavahāras tu sākṣiṣu |

Mātṛkā 01.011c caritraṃ pustakaraṇe rājājñāyāṃ tu śāsanam || 11 ||

[p. 10 ]

Mātṛkā 01.012a sāmādyupāyasādhyatvāc catuḥsādhana ucyate |

Mātṛkā 01.012c caturṇām āśramāṇāṃ ca rakṣaṇāt sa caturhitaḥ || 12 ||

Mātṛkā 01.013a kartṝn atho sākṣiṇaś ca sabhyān rājānam eva ca |

Mātṛkā 01.013c vyāpnoti pādaśo yasmāc caturvyāpī tataḥ smṛtaḥ || 13 ||

Mātṛkā 01.014a dharmasyārthasya yaśaso lokapaktes tathā-eva ca |

Mātṛkā 01.014c caturṇāṃ karaṇād eṣāṃ catuṣkārī prakīrtitaḥ || 14 ||

Mātṛkā 01.015a rājā sapuruṣaḥ sabhyāḥ śāstraṃ gaṇakalekhakau |

Mātṛkā 01.015c hiraṇyam agnir udakam aṣṭāṅgaḥ sa udāhṛtaḥ || 15 ||

[p. 11 ]

Mātṛkā 01.016a ṛṇādānaṃ hy upanidhiḥ sambhūya-utthānam eva ca |

Mātṛkā 01.016c dattasya punar ādānam aśuśrūṣābhyupetya ca || 16 ||

Mātṛkā 01.017a vetanasyānapākarma tathā-eva-asvāmivikrayaḥ |

Mātṛkā 01.017c vikrīya-asampradānaṃ ca krītvānuśaya eva ca || 17 ||

Mātṛkā 01.018a samayasyānapākarma vivādaḥ kṣetrajas tathā |

Mātṛkā 01.018c strīpuṃsayoś ca sambandho dāyabhāgo 'tha sāhasam || 18 ||

Mātṛkā 01.019a vākpāruṣyaṃ tathā-eva-uktaṃ daṇḍapāruṣyam eva ca |

Mātṛkā 01.019c dyūtaṃ prakīrṇakaṃ caiva-ity aṣṭādaśapadaḥ smṛtaḥ || 19 ||

Mātṛkā 01.020a eṣām eva prabhedo 'nyaḥ śatam aṣṭa.uttaraṃ smṛtam |

Mātṛkā 01.020c kriyābhedān manuṣyāṇāṃ śataśākho nigadyate || 20 ||

[p. 13 ]

Mātṛkā 01.021a kāmāt krodhāc ca lobhāc ca tribhyo yasmāt pravartate |

Mātṛkā 01.021c triyoniḥ kīrtyate tena trayam etad vivādakṛt || 21 ||

Mātṛkā 01.022a dvyabhiyogas tu vijñeyaḥ śaṅkātattvābhiyogataḥ |

Mātṛkā 01.022c śaṅkāsatāṃ tu saṃsargāt tattvaṃ ha-ūḍhādidarśanāt || 22 ||

[p. 14 ]

Mātṛkā 01.023a pakṣadvayābhisambandhād dvidvāraḥ samudāhṛtaḥ |

Mātṛkā 01.023c pūrvavādas tayoḥ pakṣaḥ pratipakṣas taduttaram || 23 ||

Mātṛkā 01.024a bhūtacchalānusāritvād dvigatiḥ sa udāhṛtaḥ |

Mātṛkā 01.024c bhūtaṃ tattvārthasaṃyuktaṃ pramādābhihitaṃ chalam || 24 ||

[p. 15 ]

Mātṛkā 01.025a tatra śiṣṭaṃ chalaṃ rājā marṣayed dharmasādhanaḥ |

Mātṛkā 01.025c bhūtam eva prapadyeta dharmamūlā yataḥ śriyaḥ || 25 ||

Mātṛkā 01.026a dharmeṇa-uddharato rājño vyavahārān kṛtātmanaḥ |

Mātṛkā 01.026c sambhavanti guṇāḥ sapta sapta vahner ivārciṣaḥ || 26 ||

[p. 16 ]

Mātṛkā 01.027a dharmaś cārthaś ca kīrtiś ca lokapaktir upagrahaḥ |

Mātṛkā 01.027c prajābhyo bahumānaś ca svarge sthānaṃ ca śāśvatam || 27 ||

Mātṛkā 01.028a tasmād dharmāsanaṃ prāpya rājā vigatamatsaraḥ |

Mātṛkā 01.028c samaḥ syāt sarvabhūteṣu bibhrad vaivasvataṃ vratam || 28 ||

Mātṛkā 01.029a dharmaśāstraṃ puraskṛtya prāḍvivākamate sthitaḥ |

Mātṛkā 01.029c samāhitamatiḥ paśyed vyavahārān anukramāt || 29 ||

Mātṛkā 01.030a āgamaḥ prathamaṃ kāryo vyavahārapadaṃ tataḥ |

Mātṛkā 01.030c vivitsā nirṇayaś caiva darśanaṃ syāc caturvidham || 30 ||

[p. 17 ]

Mātṛkā 01.031a dharmaśāstrārthaśāstrābhyām avirodhena mārgataḥ |

Mātṛkā 01.031c samīkṣamāṇo nipuṇaṃ vyavahāragatiṃ nayet || 31 ||

Mātṛkā 01.032a yathā mṛgasya viddhasya vyādho mṛgapadaṃ nayet |

Mātṛkā 01.032c kakṣe śoṇitaleśena tathā dharmapadaṃ nayet || 32 ||

Mātṛkā 01.033a yatra vipratipattiḥ syād dharmaśāstrārthaśāstrayoḥ |

Mātṛkā 01.033c arthaśāstra.uktam utsṛjya dharmaśāstra.uktam ācāret || 33 ||

[p. 18 ]

Mātṛkā 01.034a dharmaśāstravirodhe tu yuktiyukto 'pi dharmataḥ |

Mātṛkā 01.034c vyavahāro hi balavān dharmas tenāvahīyate || 34 ||

Mātṛkā 01.035a sūkṣmo hi bhagavān dharmaḥ parokṣo durvicāraṇaḥ |

Mātṛkā 01.035c ataḥ pratyakṣamārgeṇa vyavahāragatiṃ nayet || 35 ||

[p. 19 ]

Mātṛkā 01.036a yāty acauro 'pi cauratvaṃ cauraś cāyāty acauratām |

Mātṛkā 01.036c acauraś cauratāṃ prāpto māṇḍavyo vyavahārataḥ || 36 ||

Mātṛkā 01.037a strīṣu rātrau bahir grāmād antarveśmany arātiṣu |

Mātṛkā 01.037c vyavahāraḥ kṛto 'py eṣu punaḥ kartavyatām iyāt || 37 ||

Mātṛkā 01.038a gahanatvād vivādānām asāmarthyāt smṛter api |

Mātṛkā 01.038c ṛṇādiṣu haret kālaṃ kāmaṃ tattvabubhutsayā || 38 ||

Mātṛkā 01.039a gobhūhiraṇyastrīsteyapāruṣyātyayikeṣu ca |

Mātṛkā 01.039c sāhaseṣv abhiśāpe ca sadya eva vivādayet || 39 ||

[p. 20 ]

Mātṛkā 01.040a anāvedya tu yo rājñe sandigdhe 'rthe pravartate |

Mātṛkā 01.040c prasahya sa vineyaḥ syāt sa cāsyārtho na sidhyati || 40 ||

Mātṛkā 01.041a vaktavye 'rthe na tiṣṭhantam utkrāmantaṃ ca tadvacaḥ |

Mātṛkā 01.041c āsedhayed vivādārthī yāvad āhvānadarśanam || 41 ||

Mātṛkā 01.042a sthānāsedhaḥ kālakṛtaḥ pravāsāt karmaṇas tathā |

Mātṛkā 01.042c caturvidhaḥ syād āsedho nāsiddhas taṃ vilaṅghayet || 42 ||

Mātṛkā 01.043a nadīsantārakāntāradurdeśa.upaplavādiṣu |

Mātṛkā 01.043c āsiddhas taṃ parāsedham utkrāman nāparādhnuyāt || 43 ||

[p. 21 ]

Mātṛkā 01.044a āsedhakāla āsiddha āsedham yo vyatikramet |

Mātṛkā 01.044c sa vineyo 'nyathā kurvann āseddhā daṇḍabhāg bhavet || 44 ||

Mātṛkā 01.045a nirveṣṭukāmo rogārto yiyakṣur vyasane sthitaḥ |

Mātṛkā 01.045c abhiyuktas tathānyena rājakārya.udyatas tathā || 45 ||

Mātṛkā 01.046a gavāṃ pracāre gopālāḥ sasyabandhe kṛṣīvalāḥ |

Mātṛkā 01.046c śilpinaḥ cāpi tatkālam āyudhīyāś ca vigrahe || 46 ||

Mātṛkā 01.047a aprāptavyavahāraś ca dūto dāna.unmukho vratī |

Mātṛkā 01.047c viṣamasthaś ca nāsedhyo na ca-enān āhvayen nṛpaḥ || 47 ||

[p. 22 ]

Mātṛkā 01.048a nābhiyukto 'bhiyuñjīta tam atīrtvārtham anyataḥ |

Mātṛkā 01.048c na cābhiyuktam anyena na viddhaṃ veddhum arhati || 48 ||

Mātṛkā 01.049a yam artham abhiyuñjīta na taṃ viprakṛtiṃ nayet |

Mātṛkā 01.049c nānyat pakṣāntaraṃ gacched gacchan pūrvāt sa hīyate || 49 ||

Mātṛkā 01.050a na ca mithyābhiyuñjīta doṣo mithyābhiyoginaḥ |

Mātṛkā 01.050c yas tatra vinayaḥ proktaḥ so 'bhiyoktāram āvrajet || 50 ||

[p. 23 ]

Mātṛkā 01.051a sāpadeśaṃ haran kālam abruvaṃś cāpi saṃsadi |

Mātṛkā 01.051c uktvā vaco vibruvaṃś ca hīyamānasya lakṣaṇam || 51 ||

Mātṛkā 01.052a palāyate ya āhūtaḥ prāptaś ca vivaden na yaḥ |

Mātṛkā 01.052c vineyaḥ sa bhaved rājñā hīna eva sa vādataḥ || 52 ||

[p. 24 ]

Mātṛkā 01.053a nirṇiktavyavahāreṣu pramāṇam aphalaṃ bhavet |

Mātṛkā 01.053c likhitaṃ sākṣiṇo vāpi pūrvam āveditaṃ na cet || 53 ||

Mātṛkā 01.054a yathā pakveṣu dhānyeṣu niṣphalāḥ prāvṛṣo guṇāḥ |

Mātṛkā 01.054c nirṇiktavyavahārāṇāṃ pramāṇam aphalaṃ tathā || 54 ||

[p. 25 ]

Mātṛkā 01.055a abhūtam apy abhihitaṃ prāptakālaṃ parīkṣyate |

Mātṛkā 01.055c yat tu pramādān na-ucyeta tad bhūtam api hīyate || 55 ||

Mātṛkā 01.056a tīritaṃ cānuśiṣṭaṃ ca yo manyeta vidharmataḥ |

Mātṛkā 01.056c dviguṇaṃ daṇḍam āsthāya tat kāryaṃ punar uddharet || 56 ||

[p. 26 ]

Mātṛkā 01.057a durdṛṣṭe vyavahāre tu sabhyās taṃ daṇḍam āpnuyuḥ |

Mātṛkā 01.057c na hi jātu vinā daṇḍaṃ kaścin mārge 'vatiṣṭhate || 57 ||

Mātṛkā 01.058a rāgād ajñānato vāpi lobhād vā yo 'nyathā vadet |

Mātṛkā 01.058c sabhyo 'sabhyaḥ sa vijñeyas taṃ rājā vinayed bhṛśam || 58 ||

[p. 27 ]

Mātṛkā 01.059a kintu rājñā viśeṣeṇa svadharmam anurakṣatā |

Mātṛkā 01.059c manuṣyacittavaicitryāt parīkṣyā sādhvasādhutā || 59 ||

[p. 28 ]

Mātṛkā 01.060a puruṣāḥ santi ye lobhāt prabrūyuḥ sākṣyam anyathā |

Mātṛkā 01.060c santi cānye durātmānaḥ kūṭalekhyakṛto janāḥ || 60 ||

Mātṛkā 01.061a ataḥ parīkṣyam ubhayam etad rājñā viśeṣataḥ |

Mātṛkā 01.061c lekhyācāreṇa likhitaṃ sākṣyācāreṇa sākṣiṇaḥ || 61 ||

Mātṛkā 01.062a asatyāḥ satyasaṅkāśāḥ satyāś cāsatyadarśanāḥ |

Mātṛkā 01.062c dṛśyante vividhā bhāvās tasmād yuktaṃ parīkṣaṇam || 62 ||

Mātṛkā 01.063a talavad dṛśyate vyoma khadyoto havyavāḍ iva |

Mātṛkā 01.063c na talaṃ vidyate vyomni na khadyote hutāśanaḥ || 63 ||

Mātṛkā 01.064a tasmāt pratyakṣadṛṣṭo 'pi yuktam arthaḥ parīkṣitum |

Mātṛkā 01.064c parīkṣya jñāpayan arthān na dharmāt parihīyate || 64 ||

[p. 29 ]

Mātṛkā 01.065a evaṃ paśyan sadā rājā vyavahārān samāhitaḥ |

Mātṛkā 01.065c vitatya-iha yaśo dīptaṃ bradhnasyāpnoti viṣṭapam || 65 ||

[p. 30 ]

Chapter 2

Bhāṣā (The Plaint)

3 L tr. 229-238, J tr. n/a

Mātṛkā 02.001a suniścitabalādhānas tv arthī svārthapracoditaḥ |

Mātṛkā 02.001c lekhayet pūrvapakṣaṃ tu kṛtakāryaviniścayaḥ || J edn Mā 2.1 ||

Mātṛkā 02.002a pūrvapakṣaśrutārthas tu pratyarthī tadanantaram |

Mātṛkā 02.002c pūrvapakṣārthasambandhaṃ pratipakṣaṃ niveśayet || J edn Mā 2.2 ||

Mātṛkā 02.003a śvo lekhanaṃ vā sa labhet tryahaṃ saptāham eva vā |

Mātṛkā 02.003c arthī tṛtīyapāde tu yuktaṃ sadyo dhruvaṃ jayī || J edn Mā 2.3 ||

[p. 31 ]

Mātṛkā 02.004a mithyā sampratipattir vā pratyavaskandam eva vā |

Mātṛkā 02.004c prāṅnyāyavidhisādhyaṃ vā uttaraṃ syāc caturvidham || J edn Mā 2.4 ||

Mātṛkā 02.005a mithyaitan nābhijānāmi tadā tatra na sannidhiḥ |

Mātṛkā 02.005c ajātaś cāsmi tatkāla evaṃ mithyā caturvidhā || J edn Mā 2.5 ||

Mātṛkā 02.006a mithyā ca viparītaṃ ca punaḥ śabdasamāgamam |

Mātṛkā 02.006c pūrvapakṣārthasambandham uttaraṃ syāc caturvidham || J edn Mā 2.6 ||

Mātṛkā 02.007a bhāṣāyā uttaraṃ yāvat pratyarthī na niveśayet |

Mātṛkā 02.007c arthī tu lekhayet tāvad yāvad vastu vivakṣitam || J edn Mā 2.7 ||

[p. 32 ]

Mātṛkā 02.008a anyārtham arthahīnaṃ ca pramāṇāgamavarjitam |

Mātṛkā 02.008c lekhyaṃ hīnādhikaṃ bhraṣṭaṃ bhāṣādoṣās tūdāhṛtāḥ || J edn Mā 2.8 ||

Mātṛkā 02.009a labdhavyaṃ yena yad yasmāt sa tat tasmād avāpnuyāt |

Mātṛkā 02.009c na tv anyo 'nyad athānyasmād ity anyārtham idaṃ tridhā || J edn Mā 2.9 ||

Mātṛkā 02.010a manasāham api dhyātas tvanmitreṇeha śatruvat |

Mātṛkā 02.010c ato 'nyathā mahākṣāntyā tvam ihāvedito mayā || J edn Mā 2.10 ||

Mātṛkā 02.011a dravyapramāṇahīnaṃ yat phalopāśrayavarjitam |

Mātṛkā 02.011c pramāṇavarjitaṃ nāma lekhyadoṣaṃ tad utsṛjet || J edn Mā 2.11 ||

Mātṛkā 02.012a āgamavarjitaṃ doṣaṃ pūrvapāde vivarjayet |

Mātṛkā 02.012c ekasya bahubhiḥ sārdhaṃ purarāṣṭravirodhakam || J edn Mā 2.12 ||

Mātṛkā 02.013a bindumātrāpadavarṇeṣv ekāvidhiṣṭayā (?) |

Mātṛkā 02.013c hīnādhikā bhaved vyarthā tāṃ yatnena vivarjayet || J edn Mā 2.13 ||

Mātṛkā 02.014a bhraṣṭaṃ tu duḥsthitaṃ yat syāj jalatailādibhir hatam |

Mātṛkā 02.014c bhāṣāyāṃ tad api spaṣṭaṃ vispaṣṭārthaṃ vivarjayet || J edn Mā 2.14 ||

Mātṛkā 02.015a satyā bhāṣā na bhavati yady api syāt pratiṣṭhitā |

Mātṛkā 02.015c bahiś ced bhraśyate dharmān niyatād vyavahārikāt || J edn Mā 2.15, Manu 8.164 ||

[p. 33 ]

Mātṛkā 02.016a gandhamādanasaṃsthasya mayāsyāsīt tad arpitam |

Mātṛkā 02.016c vyavahārikadharmasya bāhyam etan na sidhyati || J edn Mā 2.16 ||

Mātṛkā 02.017a anyākṣaraniveśena anyārthagamanena ca |

Mātṛkā 02.017c ākulaṃ ca kriyādānaṃ kriyā caivākulā bhavet || J edn Mā 2.17 ||

Mātṛkā 02.018a rāgādīnāṃ yad ekena kopitaḥ karaṇe vadet |

Mātṛkā 02.018c tad ādau tu likhet sarvaṃ vādinaḥ phalakādiṣu || J edn Mā 2.18 ||

Mātṛkā 02.019a nirākulāvabodhāya dharmasthaiḥ suvicāritam |

Mātṛkā 02.019c tasmād anyad vyapohyaṃ syād vādinaḥ phalakādiṣu || J edn Mā 2.19 ||

Mātṛkā 02.020a vādibhyām abhyanujñātaṃ śeṣaṃ ca phalake sthitam |

Mātṛkā 02.020c sasākṣikaṃ likheyus te pratipattiṃ ca vādinoḥ || J edn Mā 2.20 ||

[p. 35 ]

Mātṛkā 02.021a vādibhyāṃ likhitāc cheṣaṃ yat punar vādinā smṛtam |

Mātṛkā 02.021c tat pratyākalitaṃ nāma svapāde tasya likhyate || J edn Mā 2.21 ||

Mātṛkā 02.022a arthinā sanniyukto vā pratyarthiprahito 'pi vā |

Mātṛkā 02.022c yo yasyārthe vivadate tayor jayaparājayau || J edn Mā 2.22 ||

Mātṛkā 02.023a yo na bhrātā na ca pitā na putro na niyogakṛt |

Mātṛkā 02.023c parārthavādī daṇḍyaḥ syād vyavahāre 'pi vibruvan || J edn Mā 2.23 ||

Mātṛkā 02.024a pūrvavādaṃ parityajya yo 'nyam ālambate punaḥ |

Mātṛkā 02.024c vādasaṅkramaṇāj jñeyo hīnavādī sa vai naraḥ || J edn Mā 2.24 ||

[p. 36 ]

Mātṛkā 02.025a sarveṣv api vivādeṣu vākchale nāpahīyate |

Mātṛkā 02.025c paśustrībhūmyṛṇādāne śāsyo 'py arthān na hīyate || J edn Mā 2.25 ||

Mātṛkā 02.026a abhiyukto 'bhiyogasya yadi kuryād apahnavam |

Mātṛkā 02.026c abhiyoktā diśed deśyaṃ pratyavaskandito na cet || J edn Mā 2.26 ||

Mātṛkā 02.027a pūrvapāde hi likhitaṃ yathākṣaram aśeṣataḥ |

Mātṛkā 02.027c arthī tṛtīyapāde tu kriyayā pratipādayet || J edn Mā 2.27 ||

Mātṛkā 02.028a kriyāpi dvividhā proktā mānuṣī daivikī tathā |

Mātṛkā 02.028c mānuṣī lekhyasākṣibhyāṃ dhaṭādir daivikī smṛtā || J edn Mā 2.28 ||

[p. 37 ]

Mātṛkā 02.029a divā kṛte kāryavidhau grāmeṣu nagareṣu vā |

Mātṛkā 02.029c sambhave sākṣiṇāṃ caiva divyā na bhavati kriyā || J edn Mā 2.29 ||

Mātṛkā 02.030a araṇye nirjane rātrāv antarveśmani sāhase |

Mātṛkā 02.030c nyāsasyāpahnave caiva divyā sambhavati kriyā || J edn Mā 2.30 ||

Mātṛkā 02.031a kāraṇapratipattyā ca pūrvapakṣe virodhite |

Mātṛkā 02.031c abhiyuktena vai bhāvyaṃ vijñeyaṃ pūrvapakṣavat || J edn Mā 2.31 ||

Mātṛkā 02.032a palāyate ya āhūto maunī sākṣiparājitaḥ |

Mātṛkā 02.032c svayam abhyupapannaś ca avasannaś caturvidhaḥ || J edn Mā 2.32 ||

[p. 38 ]

Mātṛkā 02.033a anyavādī kriyādveṣī na-upasthātā niruttaraḥ |

Mātṛkā 02.033c āhūtaprapalāyī ca hīnaḥ pañcavidhaḥ smṛtaḥ || J edn Mā 2.33 ||

Mātṛkā 02.034a maṇayaḥ padmarāgādyā dīnārādi hiraṇmayam |

Mātṛkā 02.034c muktāvidrumaśaṅkhādyāḥ praduṣṭāḥ svāmigāminaḥ || J edn Mā 2.34 ||

Mātṛkā 02.035a gandhamālyam adattaṃ tu bhūṣaṇaṃ vāsa eva vā |

Mātṛkā 02.035c pādukā-iti rājā-uktaṃ tad ākrāman vadham arhati || J edn Mā 2.35 ||

[p. 39 ]

Mātṛkā 02.036a paṇyamūlyaṃ bhṛtir nyāso daṇḍo yac cāvahārakam |

Mātṛkā 02.036c vṛthādānākṣikapaṇā vardhante nāvivakṣitāḥ || J edn Mā 2.36 ||

Mātṛkā 02.037a mithyābhiyogino ye syur dvijānāṃ śūdrayonayaḥ |

Mātṛkā 02.037c teṣāṃ jihvāṃ samutkṛtya rājā śūle vidhāpayet || J edn Mā 2.37 ||

Mātṛkā 02.038a ājñā lekhaḥ paṭṭakaḥ śāsanaṃ vā
ādhiḥ pattraṃ vikrayo vā krayo vā |

Mātṛkā 02.038c rājñe kuryāt pūrvam āvedanaṃ yas
tasya jñeyaḥ pūrvapakṣaḥ vidhijñaiḥ || J edn Mā 2.38 ||

[p. 40 ]

Mātṛkā 02.039a sākṣikadūṣaṇe kāryaṃ pūrvasākṣiviśodhanam |

Mātṛkā 02.039c śuddheṣu sākṣiṣu tataḥ paścāt sākṣyaṃ viśodhayet || J edn Mā 2.39 ||

Mātṛkā 02.040a sākṣisabhyāvasannānāṃ dūṣaṇe darśanaṃ punaḥ |

Mātṛkā 02.040c svacaryāvasitānāṃ tu nāsti paunarbhavo vidhiḥ || J edn Mā 2.40 ||

Mātṛkā 02.041a svayam abhyupapanno 'pi svacaryāvasito 'pi san |

Mātṛkā 02.041c kriyāvasanno 'py arheta paraṃ sabhyāvadhāraṇam || J edn Mā 2.41 ||

[p. 41 ]

Mātṛkā 02.042a pakṣān utsārya kāryas tu sabhyaiḥ kāryaviniścayaḥ |

Mātṛkā 02.042c anutsāritanirṇikte virodhaḥ pretya ceha ca || J edn Mā 02.042 ||

Mātṛkā 02.043a sabhair eva jitaḥ paścād rājñā śāsyaḥ svaśāstrataḥ |

Mātṛkā 02.043c jayine cāpi deyaṃ syād yathāvaj jayapatrakam || J edn Mā 2.43 ||

Mātṛkā 02.044a vyavahāramukhaṃ caitat pūrvam uktaṃ svayambhuvā |

Mātṛkā 02.044c mukhaśuddhau hi śuddhiḥ syād vyavahārasya nānyathā || J edn Mā 2.44 ||

[p. 42 ]

Chapter 3

Sabhā (The Court)

4 L tr. 20-22, cf. J tr. 12-15

Mātṛkā 03.001a nāniyuktena vaktavyaṃ vyavahāre kathañcana |

Mātṛkā 03.001c niyuktena tu vaktavyam apakṣapatitaṃ vacaḥ || 1 ||

[p. 43 ]

Mātṛkā 03.002a yuktarūpaṃ bruvan sabhyo nāpnuyād dveṣakilbiṣe |

Mātṛkā 03.002c bruvāṇas tv anyathā sabhyas tad eva-ubhayam āpnuyāt || 2 ||

Mātṛkā 03.003a rājā tu dhārmikān sabhyān niyuñjyāt suparīkṣitān |

Mātṛkā 03.003c vyavahāradhuraṃ voḍhuṃ ye śaktāḥ sadgavā iva || 3 ||

[p. 44 ]

Mātṛkā 03.004a dharmaśāstrārthakuśalāḥ kulīnāḥ satyavādinaḥ |

Mātṛkā 03.004c samāḥ śatrau ca mitre ca nṛpateḥ syuḥ sabhāsadaḥ || 4 ||

Mātṛkā 03.005a tatpratiṣṭhaḥ smṛto dharmo dharmamūlaś ca pārthivaḥ |

Mātṛkā 03.005c saha sadbhir ato rājā vyavahārān viśodhayet || 5 ||

Mātṛkā 03.006a śuddheṣu vyavahāreṣu śuddhiṃ yānti sabhāsadaḥ |

Mātṛkā 03.006c śuddhiś ca teṣāṃ dharmād dhi dharmam eva vadet tataḥ || 6 ||

[p. 45 ]

Mātṛkā 03.007a yatra dharmo hy adharmeṇa satyaṃ yatrānṛtena ca |

Mātṛkā 03.007c hanyate prekṣamāṇānāṃ hatās tatra sabhāsadaḥ || 7 ||

Mātṛkā 03.008a viddho dharmo hy adharmeṇa sabhāṃ yatra-upatiṣṭhate |

Mātṛkā 03.008c na ced viśalyaḥ kriyate viddhās tatra sabhāsadaḥ || 8 ||

Mātṛkā 03.009a sabhā vā na praveṣṭavyā vaktavyaṃ vā samañjasam |

Mātṛkā 03.009c abruvan vibruvan vāpi naro bhavati kilbiṣī || 9 ||

[p. 46 ]

Mātṛkā 03.010a ye tu sabhyāḥ sabhāṃ gatvā tūṣṇīṃ dhyāyanta āsate |

Mātṛkā 03.010c yathāprāptaṃ na bruvate sarve te 'nṛtavādinaḥ || 10 ||

Mātṛkā 03.011a pādo 'dharmasya kartāraṃ pādaḥ sākṣiṇam ṛcchati |

Mātṛkā 03.011c pādaḥ sabhāsadaḥ sarvān pādo rājānam ṛcchati || 11 ||

Mātṛkā 03.012a rājā bhavaty anenās tu mucyante ca sabhāsadaḥ |

Mātṛkā 03.012c eno gacchati kartāraṃ nindārho yatra nindyate || 12 ||

[p. 47 ]

Mātṛkā 03.013a andho matsyān ivāśnāti nirapekṣaḥ sakaṇṭakān |

Mātṛkā 03.013c parokṣam arthavaikalyād bhāṣate yaḥ sabhāṃ gataḥ || 13 ||

Mātṛkā 03.014a tasmāt sabhyaḥ sabhāṃ prāpya rāgadveṣavivarjitaḥ |

Mātṛkā 03.014c vacas tathāvidhaṃ brūyād yathā na narakaṃ patet || 14 ||

Mātṛkā 03.015a yathā śalyaṃ bhiṣag vidvān uddhared yantrayuktitaḥ |

Mātṛkā 03.015c prāḍvivākas tathā śalyam uddhared vyavahārataḥ || 15 ||

Mātṛkā 03.016a yatra sabhyo janaḥ sarvaḥ sādhv etad iti manyate |

Mātṛkā 03.016c sa niḥśalyo vivādaḥ syāt saśalyaḥ syād ato 'nyathā || 16 ||

[p. 48 ]

Mātṛkā 03.017a na sā sabhā yatra na santi vṛddhā
vṛddhā na te ye na vadanti dharmam |

Mātṛkā 03.017c nāsau dharmo yatra na satyam asti
na tat satyaṃ yac chalenānuviddham || 17 ||

[p. 49 ]

Part 2

Vyavahārapadāni (Titles of Law)

5 L tr. 23-203, cf. J tr. 15-45, 55-116

Chapter 1

Ṛṇādānam (Nonpayment of Debts)

6 L tr. 23-48, cf. J tr. 15-23

01.001a ṛṇaṃ deyam adeyaṃ ca yena yatra yathā ca yat |

01.001c dānagrahaṇadharmāc ca ṛṇādānam iti smṛtam || 1 ||

[p. 50 ]

01.002a pitary uparate putrā ṛṇaṃ dadyur yathāṃśataḥ |

01.002c vibhaktā hy avibhaktā vā yas tām udvahate dhuram || 2 ||

01.003a pitṛvyeṇāvibhaktena bhrātrā vā yad ṛṇaṃ kṛtam |

01.003c mātrā vā yat kuṭumbārthe dadyus tad rikthino 'khilam || 3 ||

01.004a kramād avyāhataṃ prāptaṃ putrair yan narṇam uddhṛtam |

01.004c dadyuḥ paitāmahaṃ pautrās tac caturthān nivartate || 4 ||

[p. 51 ]

01.005a icchanti pitaraḥ putrān svārthahetor yatas tataḥ |

01.005c uttamarṇādhamarṇebhyo mām ayaṃ mocayiṣyati || 5 ||

[p. 57 ]

01.006a ataḥ putreṇa jātena svārtham utsṛjya yatnataḥ |

01.006c pitā mokṣitavya ṛṇād yathā na narakaṃ patet || 6 ||

01.007a tapasvī cāgnihotrī ca ṛṇavān mriyate yadi |

01.007c tapaś caivāgnihotraṃ ca sarvaṃ tad dhanināṃ dhanam || 7 ||

01.008a na putrarṇaṃ pitā dadyād dadyāt putras tu paitṛkam |

01.008c kāmakrodhasurādyūtaprātibhāvyakṛtaṃ vinā || 8 ||

[p. 58 ]

01.009a pitur eva niyogād yat kuṭumbabharaṇāya ca |

01.009c kṛtaṃ vā yad ṛṇaṃ kṛcchre dadyāt putrasya tat pitā || 9 ||

01.010a śiṣyāntevāsidāsastrīvaiyāvṛttyakaraiś ca yat |

01.010c kuṭumbahetor utkṣiptaṃ voḍhavyaṃ tat kuṭumbinā || 10 ||

[p. 59 ]

01.011a nārvāg viṃśatimād varṣāt pitari proṣite sutaḥ |

01.011c ṛṇaṃ dadyāt pitṛvye vā jyeṣṭhe bhrātary athāpi vā || 11 ||

01.012a dāpyaḥ pararṇam eko 'pi jīvatsv adhikṛtaiḥ kṛtam |

01.012c preteṣu tu na tatputraḥ pararṇaṃ dātum arhati || 12 ||

[p. 60 ]

01.013a na strī patikṛtaṃ dadyād ṛṇaṃ putrakṛtaṃ tathā |

01.013c abhyupetād ṛte yadvā saha patyā kṛtaṃ bhavet || 13 ||

01.014a dadyād aputrā vidhavā niyuktā yā mumūrṣuṇā |

01.014c yo vā tadriktham ādadyād yato riktham ṛṇaṃ tataḥ || 14 ||

01.015a na ca bhāryākṛtam ṛṇaṃ kathañcit patyur ābhavet |

01.015c āpatkṛtād ṛte puṃsāṃ kuṭumbārtho hi vistaraḥ || 15 ||

[p. 61 ]

01.016a anyatra rajakavyādhagopaśauṇḍikayoṣitām |

01.016c teṣāṃ tatpratyayā vṛttiḥ kuṭumbaṃ ca tadāśrayam || 16 ||

01.017a putriṇī tu samutsṛjya putraṃ strī yānyam āśrayet |

01.017c ṛkthaṃ tasyā haret sarvaṃ niḥsvāyāḥ putra eva tu || 17 ||

[p. 62 ]

01.018a yā tu sapradhanaiva strī sāpatyā cānyam āśrayet |

01.018c so 'syā dadyād ṛṇaṃ bhartur utsṛjed vā tathaiva tām || 18 ||

01.019a adhanasya hy aputrasya mṛtasyopaiti yaḥ striyam |

01.019c ṛṇaṃ voḍhuḥ sa bhajate tad evāsya dhanaṃ smṛtam || 19 ||

01.020a dhanastrīhāriputrāṇām ṛṇabhāg yo dhanaṃ haret |

01.020c putro 'satoḥ strīdhaninoḥ strīhārī dhaniputrayoḥ || 20 ||

[p. 64 ]

01.021a uttamā svairiṇī yā syād uttamā ca punarbhuvām |

01.021c ṛṇaṃ tayoḥ patikṛtaṃ dadyād yas tām upāśnute || 21 ||

[p. 65 ]

01.022a strīkṛtāny apramāṇāni kāryāṇy āhur anāpadi |

01.022c viśeṣato gṛhakṣetradānādhamanavikrayāḥ || 22 ||

01.023a etāny api pramāṇāni bhartā yady anumanyate |

01.023c putraḥ patyur abhāve vā rājā vā patiputrayoḥ || 23 ||

01.024a bhartrā prītena yad dattaṃ striyai tasmin mṛte 'pi tat |

01.024c sā yathākāmam aśnīyād dadyād vā sthāvarād ṛte || 24 ||

[p. 66 ]

01.025a tathā dāsakṛtaṃ kāryam akṛtaṃ paricakṣate |

01.025c anyatra svāmisandeśān na dāsaḥ prabhur ātmanaḥ || 25 ||

01.026a putreṇa ca kṛtaṃ kāryaṃ yat syāt pitur anicchataḥ |

01.026c tad apy akṛtam evāhur dāsaḥ putraś ca tau samau || 26 ||

01.027a aprāptavyavahāraś cet svatantro 'pi hi na rṇabhāk |

01.027c svātantryaṃ tu smṛtaṃ jyeṣṭhe jyaiṣṭhyaṃ guṇavayaḥkṛtam || 27 ||

[p. 67 ]

01.028a trayaḥ svatantrā loke 'smin rājācāryas tathaiva ca |

01.028c prati prati ca varṇānāṃ sarveṣāṃ svagṛhe gṛhī || 28 ||

01.029a asvatantrāḥ prajāḥ sarvāḥ svatantraḥ pṛthivīpatiḥ |

01.029c asvatantraḥ smṛtaḥ śiṣya ācārye tu svatantratā || 29 ||

01.030a asvatantrāḥ striyaḥ putrā dāsāś ca saparigrahāḥ |

01.030c svatantras tatra tu gṛhī yasya yat syāt kramāgatam || 30 ||

01.031a garbhasthaiḥ sadṛśo jñeya ā varṣād aṣṭamāc chiṣuḥ |

01.031c bāla ā ṣoḍaśāj jñeyaḥ pogaṇḍaś cāpi śabdyate || 31 ||

[p. 68 ]

01.032a parato vyavahārajñaḥ svatantraḥ pitarau vinā |

01.032c jīvator asvatantraḥ syāj jarayāpi samanvitaḥ || 32 ||

01.033a tayor api pitā śreyān bījaprādhānyadarśanāt |

01.033c abhāve bījino mātā tadabhāve tu pūrvajaḥ || 33 ||

01.034a svatantrāḥ sarva evaite paratantreṣu sarvadā |

01.034c anuśiṣṭau visarge ca vikraye ceśvarā matāḥ || 34 ||

[p. 69 ]

01.035a yad bālaḥ kurute kāryam asvatantras tathaiva ca |

01.035c akṛtaṃ tad iti prāhuḥ śāstre śāstravido janāḥ || 35 ||

01.036a svatantro 'pi hi yat kāryaṃ kuryād aprakṛtiṃ gataḥ |

01.036c tad apy akṛtam evāhur asvatantraḥ sa hetutaḥ || 36 ||

01.037a kāmakrodhābhiyuktārtabhayavyasanapīḍitāḥ |

01.037c rāgadveṣaparītāś ca jñeyās tv aprakṛtiṃ gatāḥ || 37 ||

[p. 70 ]

01.038a kule jyeṣṭhas tathā śreṣṭhaḥ prakṛtisthaś ca yo bhavet |

01.038c tatkṛtaṃ syāt kṛtaṃ kāryaṃ nāsvatantrakṛtaṃ kṛtam || 38 ||

01.039a dhanamūlāḥ kriyāḥ sarvā yatnas tatsādhane mataḥ |

01.039c rakṣaṇaṃ vardhanaṃ bhoga iti tasya vidhiḥ kramāt || 39 ||

01.040a tat punas trividhaṃ jñeyaṃ śuklaṃ śabalam eva ca |

01.040c kṛṣṇaṃ ca tasya vijñeyaḥ prabhedaḥ saptadhā pṛthak || 40 ||

[p. 71 ]

01.041a śrutaśauryatapaḥkanyāśiṣyayājyānvayāgatam |

01.041c dhanaṃ saptavidhaṃ śuklam udayo 'py asya tadvidhaḥ || 41 ||

01.042a kusīdakṛṣivāṇijyaśulkaśilpānuvṛttibhiḥ |

01.042c kṛtopakārād āptaṃ ca śabalaṃ samudāhṛtam || 42 ||

01.043a pārśvikadyūtadautyārtipratirūpakasāhasaiḥ/

01.043c vyājenopārjitaṃ yac ca tat kṛṣṇaṃ samudāhṛtam || 43 ||

[p. 72 ]

01.044a tena krayo vikrayaś ca dānaṃ grahaṇam eva ca |

01.044c vividhāś ca pravartante kriyāḥ sambhoga eva ca || 44 ||

01.045a yathāvidhena dravyeṇa yatkiñcit kurute naraḥ |

01.045c tathāvidham avāpnoti sa phalaṃ pretya ceha ca || 45 ||

01.046a tat punar dvādaśavidhaṃ prativarṇāśrayāt smṛtam |

01.046c sādhāraṇaṃ syāt trividhaṃ śeṣaṃ navavidhaṃ smṛtam || 46 ||

01.047a kramāgataṃ prītidāyaḥ prāptaṃ ca saha bhāryayā |

01.047c aviśeṣeṇa varṇānāṃ sarveṣāṃ trividhaṃ dhanam || 47 ||

[p. 73 ]

01.048a vaiśeṣikaṃ dhanaṃ jñeyaṃ brāhmaṇasya trilakṣaṇam |

01.048c pratigraheṇa yallabdhaṃ yājyataḥ śiṣyatas tathā || 48 ||

01.049a trividhaṃ kṣatriyasyāpi prāhur vaiśeṣikaṃ dhanam |

01.049c yuddhopalabdhaṃ kāraś ca daṇḍaś ca vyavahārataḥ || 49 ||

01.050a vaiśeṣikaṃ dhanaṃ jñeyaṃ vaiśyasyāpi trilakṣaṇam |

01.050c kṛṣigorakṣavāṇijyaiḥ śūdrasyaibhyas tv anugrahāt || 50 ||

01.051a sarveṣām eva varṇānām eṣa dharmyo dhanāgamaḥ |

01.051c viparyayād adharmyaḥ syān na ced āpad garīyasī || 51 ||

01.052a āpatsv anantarā vṛttir brāhmaṇasya vidhīyate |

01.052c vaiśyavṛttis tataś coktā na jaghanyā kathañcana || 52 ||

[p. 74 ]

01.053a na kathañcana kurvīta brāhmaṇaḥ karma vārṣalam |

01.053c vṛṣalaḥ karma na brāhmaṃ patanīye hi te tayoḥ || 53 ||

01.054a utkṛṣṭaṃ cāpakṛṣṭaṃ ca tayoḥ karma na vidyate |

01.054c madhyame karmaṇī hitvā sarvasādhāraṇe hi te || 54 ||

01.055a āpadaṃ brāhmaṇas tīrtvā kṣatravṛttyā hṛtair dhanaiḥ |

01.055c utsṛjet kṣatravṛttiṃ tāṃ kṛtvā pāvanam ātmanaḥ || 55 ||

[p. 75 ]

01.056a tasyām eva tu yo vṛttau brāhmaṇo ramate rasāt |

01.056c kāṇḍapṛṣṭhaś cyuto mārgāt so 'pāṅkteyaḥ prakīrtitaḥ || 56 ||

01.057a vaiśyavṛttāv avikreyaṃ brāhmaṇasya payo dadhi |

01.057c ghṛtaṃ madhu madhūcchiṣṭaṃ lākṣākṣārarasāsavāḥ || 57 ||

01.058a māṃsaudanatilakṣaumasomapuṣpaphalapalāḥ |

01.058c manuṣyaviṣaśastrāmbulavaṇāpūpavīrudhaḥ || 58 ||

01.059a nīlīkauṣeyacarmāsthikutapaikaśaphā mṛdaḥ |

01.059c udaśvitkeśapiṇyākaśākādyauṣadhayas tathā || 59 ||

[p. 76 ]

01.060a brāhmaṇasya tu vikreyaṃ śuṣkaṃ dāru tṛṇāni ca |

01.060c gandhadravyairakāvetratūlamūlatuśād ṛte || 60 ||

01.061a svayaṃ śīrṇaṃ ca vidalaṃ phalānāṃ badareṅgude |

01.061c rajjuḥ kārpāsikaṃ sūtraṃ tac ced avikṛtaṃ bhavet || 61 ||

01.062a aśaktau bheṣajasyārthe yajñahetos tathaiva ca |

01.062c yady avaśyaṃ tu vikreyās tilā dhānyena tatsāmāḥ || 62 ||

01.063a avikreyāṇi vikrīṇan brāhmaṇaḥ pracyutaḥ pathaḥ |

01.063c mārge punar avasthāpya rājñā daṇḍena bhūyasā || 63 ||

[p. 77 ] 7 cf. J tr. 23, Chapter iv. On Evidence by Writing 8 L tr. 48-73, cf. J tr. 23-32

01.064a pramāṇāni pramāṇasthaiḥ paripālyāni yatnataḥ |

01.064c sīdanti hi pramāṇāni pramāṇair avyavasthitaiḥ || 64 ||

01.065a likhitaṃ sākṣiṇo bhuktiḥ pramāṇaṃ trividhaṃ smṛtaṃ |

01.065c dhanasvīkaraṇe yena dhanī dhanam upāśnute || 65 ||

[p. 78 ]

01.066a likhitaṃ balavan nityaṃ jīvantas tv eva sākṣiṇaḥ |

01.066c kālātiharaṇād bhuktir iti śāstreṣu niścayaḥ || 66 ||

[p. 79 ]

01.067a trividhasyāsya dṛṣṭasya pramāṇasya yathākramam |

01.067c pūrvaṃ pūrvaṃ guru jñeyaṃ bhuktir ebhyo garīyasī || 67 ||

01.068a vidyamāne 'pi likhite jīvatsv api hi sākṣiṣu |

01.068c viśeṣataḥ sthāvarāṇāṃ yan na bhuktaṃ na tat sthiram || 68 ||

[p. 80 ]

01.069a bhujyamānān parair arthān yaḥ svān maurkhyād upekṣate |

01.069c samakṣaṃ jīvato 'py asya tān bhuktiḥ kurute vaśe || 69 ||

01.070a yatkiñcid daśa varṣāṇi sannidhau prekṣate dhanī |

01.070c bhujyamānaṃ parais tūṣṇīṃ na sa tal labdhum arhati || 70 ||

01.071a upekṣāṃ kurvatas tasya tūṣṇīṃ bhūtasya tiṣṭhataḥ |

01.071c kāle 'tipanne pūrvokte vyavahāro na sidhyati || 71 ||

[p. 81 ]

01.072a ajaḍaś ced apogaṇḍo viṣaye cāsya bhujyate |

01.072c bhuktaṃ tad vyavahāreṇa bhoktā tad dhanam arhati || 72 ||

01.073a ādhiḥ sīmā bāladhanaṃ nikṣepopanidhī striyaḥ |

01.073c rājasvaṃ śrotriyasvaṃ ca nopabhogena jīryate || 73 ||

01.074a pratyakṣaparibhogāc ca svāmino dvidaśāḥ samāḥ |

01.074c ādhyādīny api jīryante strīnarendradhanād ṛte || 74 ||

[p. 82 ]

01.075a strīdhanaṃ ca narendrāṇāṃ na kadācana jīryate |

01.075c anāgamaṃ bhujyamānaṃ vatsarāṇāṃ śatair api || 75 ||

01.076a nirbhogo yatra dṛśyeta na dṛśyetāgamaḥ kvacit |

01.076c āgamaḥ kāraṇaṃ tatra na bhogas tatra kāraṇam || 76 ||

01.077a anāgamaṃ bhujyate yan na tad bhogo 'tivartate |

01.077c prete tu bhoktari dhanaṃ yāti tadvaṃśyabhogyatām || 77 ||

[p. 83 ]

01.078a āhartaivābhiyuktaḥ sann arthānām uddharet padam |

01.078c bhuktir eva viśuddhiḥ syāt prāptānāṃ pitṛtaḥ kramāt || 78 ||

01.079a anvāhitaṃ hṛtaṃ nyastaṃ balāvaṣṭabdhaṃ yācitam |

01.079c apratyakṣaṃ ca yad bhuktaṃ ṣaḍ etāny āgamaṃ vinā || 79 ||

[p. 84 ]

01.080a tathārūḍhavivādasya pretasya vyavahāriṇaḥ |

01.080c putreṇa so 'rthaḥ saṃśodhyo na taṃ bhogo 'tivartate || 80 ||

01.081a yad vināgamam apy ūrdhvaṃ bhuktaṃ pūrvais tribhir bhavet |

01.081c na tac chakyam apākartuṃ kramāt tripuruṣāgatam || 81 ||

01.082a santo 'pi na pramāṇaṃ syur mṛte dhanini sākṣiṇaḥ |

01.082c anyatra śrāvitaṃ yat syāt svayam āsannamṛtyunā || 82 ||

[p. 85 ]

01.083a na hi pratyarthini prete pramāṇaṃ sākṣiṇāṃ vacaḥ |

01.083c sākṣimat karaṇaṃ tatra pramāṇaṃ syād viniścaye || 83 ||

01.084a śrāvitas tv ātureṇāpi yas tv artho dharmasaṃhitaḥ |

01.084c mṛte 'pi tatra sākṣī syāt ṣaṭsu cānvāhitādiṣu || 84 ||

01.085a kriya rṇādiṣu sarveṣu balavaty uttarottarā |

01.085c pratigrahādhikrīteṣu pūrvā pūrvā garīyasī || 85 ||

[p. 86 ]

01.086a sthānalābhanimittaṃ hi dānagrahaṇam iṣyate |

01.086c tat kusīdam iti proktaṃ tena vṛttiḥ kusīdinām || 86 ||

[p. 87 ]

01.087a kāyikā kālikā caiva kāritā ca tathā smṛtā |

01.087c cakravṛddhiś ca śāstreṣu tasya vṛddhiś caturvidhā || 87 ||

01.088a kāyāvirodhinī śaśvat paṇapādyā tu kāyikā |

01.088c pratimāsaṃ sravati yā vṛddhiḥ sā kālikā smṛtā || 88 ||

01.089a vṛddhiḥ sā kāritā nāma ya rṇikena svayaṅkṛtā |

01.089c vṛddher api punar vṛddhiś cakravṛddhir udāhṛtā || 89 ||

[p. 89 ]

01.090a ṛṇānāṃ sārvabhaumo 'yaṃ vidhir vṛddhikaraḥ smṛtaḥ |

01.090c deśācāravidhis tv anyo yatra rṇam avatiṣṭhati || 90 ||

01.091a dviguṇaṃ triguṇaṃ caiva tathānyasmiṃś caturguṇam |

01.091c tathāṣṭaguṇam anyasmin deśe deśe 'vatiṣṭhate || 91 ||

01.092a hiraṇyadhānyavastrāṇāṃ vṛddhir dvitricaturguṇā |

01.092c ghṛtasyāṣṭaguṇā vṛddhiḥ strīpaśūnāṃ ca santatiḥ || 92 ||

[p. 90 ]

01.093a sūtrakarpāsakiṇvānāṃ trapuṣaḥ sīsakasya ca |

01.093c āyudhānāṃ ca sarveṣāṃ carmaṇas tāmralohayoḥ || 93 ||

01.094a anyeṣāṃ caiva sarveṣām iṣṭakānāṃ tathaiva ca |

01.094c akṣayyā vṛddhir eteṣāṃ manur āha prajāpatiḥ || 94 ||

01.095a tailānāṃ caiva sarveṣāṃ madyānāṃ madhusarpiṣām |

01.095c vṛddhir aṣṭaguṇā jñeyā guḍasya lavaṇasya ca || 95 ||

01.096a na vṛddhiḥ prītidattānāṃ syād anākāritā kvacit |

01.096c anākāritam apy ūrdhvaṃ vatsarārdhād vivardhate || 96 ||

01.097a eṣa vṛddhividhiḥ proktaḥ prativṛddhasya dharmataḥ |

01.097c vṛddhis tu yoktā dhānyānāṃ vārdhuṣyaṃ tad udāhṛtam || 97 ||

[p. 91 ]

01.098a āpadaṃ nistared vaiśyaḥ kāmaṃ vārdhuṣakarmaṇā |

01.098c āpatsv api hi kaṣṭāsu brāhmaṇasya na vārdhuṣam || 98 ||

01.099a brāhmaṇasya tu yad deyaṃ sānvayasya na cāsti saḥ |

01.099c svakulyasyāsya nivapet tadabhāve 'sya bandhuṣu || 99 ||

01.100a yadā tu na svakulyāḥ syur na ca sambandhibāndhavāḥ |

01.100c tadā dadyāt svajātibhyas teṣv asatsv apsu nikṣipet || 100 ||

[p. 92 ]

01.101a gṛhītvopagataṃ dadyād ṛṇikāyodayaṃ dhanī |

01.101c adadad yācyamānas tu śeṣahānim avāpnuyāt || 101 ||

01.102a lekhyaṃ dadyād ṛṇe śuddhe tadabhāve pratiśravam |

01.102c dhanikarṇikayor evaṃ viśuddhiḥ syāt parasparam || 102 ||

[p. 93 ]

01.103a viśrambhahetū dvāv atra pratibhūr ādhir eva ca |

01.103c likhitaṃ sākṣiṇaś ca dve pramāṇe vyaktikārake || 103 ||

01.104a upasthānāya dānāya pratyayāya tathaiva ca |

01.104c trividhaḥ pratibhūr dṛṣṭas triṣv evārtheṣu sūribhiḥ || 104 ||

[p. 94 ]

01.105a ṛṇiṣv apratikurvatsu pratyaye vā vivādite |

01.105c pratibhūs tad ṛṇaṃ dadyād anupasthāpayaṃs tathā || 105 ||

[p. 95 ]

01.106a bahavaś cet pratibhuvo dadyus te 'rthaṃ yathākṛtam |

01.106c arthe 'viśeṣite hy eṣu dhaninaś chandataḥ kriyā || 106 ||

[p. 96 ]

01.107a yaṃ cārthaṃ pratibhūr dadyād dhanikenopapīḍitaḥ |

01.107c ṛṇikas taṃ pratibhuve dviguṇaṃ pratipādayet || 107 ||

[p. 97 ]

01.108a adhikriyata ity ādhiḥ sa vijñeyo dvilakṣaṇaḥ |

01.108c kṛtakālopaneyaś ca yāvaddeyodyatas tathā || 108 ||

[p. 98 ]

01.109a sa punar dvividhaḥ prokto gopyo bhogyas tathaiva ca |

01.109c pratidānaṃ tathaivāsya lābhahānir viparyaye || 109 ||

01.110a pramādād dhaninas tadvad ādhau vikṛtim āgate |

01.110c vinaṣṭe mūlanāśaḥ syād daivarājakṛtād ṛte || 110 ||

[p. 99 ]

01.111a rakṣyamāṇo 'pi yatrādhiḥ kāleneyād asāratām |

01.111c ādhir anyo 'dhikartavyo deyaṃ vā dhanine dhanam || 111 ||

01.112a atha śaktivihīnaḥ syād ṛṇī kālaviparyayāt |

01.112c śakyaprekṣam ṛṇaṃ dāpyaḥ kāle kāle yathodayam || 112 ||

[p. 100 ]

01.113a śakto vā yadi daurātmyān na dadyād dhanine dhanam |

01.113c rājñā dāpayitavyaḥ syād gṛhītvāṃśaṃ tu viṃśakam || 113 ||

01.114a naśyed ṛṇaparīmāṇaṃ kāleneha rṇikasya cet |

01.114c jātisañjñādhivāsānām āgamo lekhyataḥ smṛtaḥ || 114 ||

[p. 101 ]

01.115a lekhyaṃ tu dvividhaṃ jñeyaṃ svahastānyakṛtaṃ tathā |

01.115c asākṣimat sākṣimac ca siddhir deśasthites tayoḥ || 115 ||

01.116a deśācārāviruddhaṃ yad vyaktādhikṛtalakṣaṇam |

01.116c tat pramāṇaṃ smṛtaṃ lekhyam aviluptakramākṣaram || 116 ||

01.117a mattābhiyuktastrībālabalātkārakṛtaṃ ca yat |

01.117c tad apramāṇakaraṇaṃ bhītopadhikṛtaṃ tathā || 117 ||

[p. 102 ]

01.118a mṛtāḥ syuḥ sākṣiṇo yatra dhanikarṇikalekhakāḥ |

01.118c tad apy apārthaṃ likhitam ṛte tv ādheḥ sthirāśrayāt || 118 ||

01.119a ādhir yo dvividhaḥ prokto jaṅgamaḥ sthāvaras tathā |

01.119c siddhir atrobhayasyāsya bhogo yady asti nānyathā || 119 ||

01.120a darśitaṃ pratikālaṃ yac chrāvitaṃ śrāvitaṃ ca yat |

01.120c lekhyaṃ sidhyati sarvatra mṛteṣv api hi sākṣiṣu || 120 ||

[p. 103 ]

01.121a aśrutārtham adṛṣṭārthaṃ vyavahārārtham eva ca |

01.121c na lekhyaṃ siddhim āpnoti jīvatsv api hi sākṣiṣu || 121 ||

01.122a lekhye deśāntaranyaste dagdhe durlikhite hṛte |

01.122c satas tatkālakaraṇam asato dṛṣṭadarśanam || 122 ||

[p. 104 ]

01.123a yasmin syāt saṃśayo lekhye bhūtābhūtakṛte kvacit |

01.123c tatsvahastakriyācihnaprāptiyuktibhir uddharet || 123 ||

[p. 105 ]

01.124a lekhyaṃ yac cānyanāmāṅkaṃ hetvantarakṛtaṃ bhavet |

01.124c vipratyaye parīkṣyaṃ tat sambandhāgamahetubhiḥ || 124 ||

[p. 106 ]

01.124-1a lekhyaṃ yac cānyanāmāṅkaṃ hetvantarakṛtaṃ bhavet |

01.124-1c vipratyaye parīkṣyaṃ tat sambandhāgamahetubhiḥ || 124-1 ||

[p. 107 ]

01.125a likhitaṃ likhitenaiva sākṣimat sākṣibhir haret |

01.125c sākṣibhyo likhitaṃ śreyo likhitena tu sākṣiṇaḥ || 125 ||

[p. 108 ]

01.126a chinnabhinnahṛtonmṛṣṭanaṣṭadurlikhiteṣu ca |

01.126c kartavyam anyal lekhyaṃ syād eṣa lekhyavidhiḥ smṛtaḥ || 126 ||

[p. 109 ] 9 cf. J tr. 32, Chapter v. On Evidence by Witnesses ... 10 L tr. 73-95, cf. J tr. 32-45

01.127a sandigdheṣu tu kāryeṣu dvayor vivadamānayoḥ |

01.127c dṛṣṭaśrutānubhūtatvāt sākṣibhyo vyaktidarśanam || 127 ||

01.128a samakṣadarśanāt sākṣī vijñeyaḥ śrotracakṣuṣoḥ |

01.128c śrotrasya yat paro brūte cakṣuṣaḥ kāyakarma yat || 128 ||

[p. 110 ]

01.129a ekādaśavidhaḥ sākṣī sa tu dṛṣṭo manīṣibhiḥ |

01.129c kṛtaḥ pañcavidhas teṣāṃ ṣaḍvidho 'kṛta ucyate || 129 ||

01.130a likhitaḥ smāritaś caiva yadṛcchābhijña eva ca |

01.130c gūḍhaś cottarasākṣī ca sākṣī pañcavidhaḥ smṛtaḥ || 130 ||

01.131a akṛtaḥ ṣaḍvidhaś cāpi sūribhiḥ parikīrtitaḥ |

01.131c grāmaś ca prāḍvivākaś ca rājā ca vyavahāriṇām || 131 ||

01.132a kāryeṣv abhyantaro yaḥ syād arthinā prahitaś ca yaḥ |

01.132c kulaṃ kulavivādeṣu bhaveyus te 'pi sākṣiṇaḥ || 132 ||

[p. 111 ]

01.133a kulīnā ṛjavaḥ śuddhā janmataḥ karmato 'rthataḥ |

01.133c tryavarāḥ sākṣiṇo 'nindyāḥ śucayaḥ syuḥ subuddhayaḥ || 133 ||

01.134a brāhmaṇāḥ kṣatriyā vaiśyāḥ śūdrā ye cāpy aninditāḥ |

01.134c prativarṇaṃ bhaveyus te sarve sarveṣu vā punaḥ || 134 ||

01.135a śreṇīṣu śreṇipuruṣāḥ sveṣu vargeṣu vargiṇaḥ |

01.135c bahirvāsiṣu bāhyāś ca striyaḥ striṣu ca sākṣiṇaḥ || 135 ||

[p. 112 ]

01.136a śreṇyādiṣu tu vargeṣu kaścic ced dveṣyatām iyāt |

01.136c tebhya eva na sākṣī syād dveṣṭāraḥ sarva eva te || 136 ||

01.137a asākṣy api hi śāstreṣu dṛṣṭaḥ pañcavidho budhaiḥ |

01.137c vacanād doṣato bhedāt svayamukter mṛtāntaraḥ || 137 ||

01.138a śrotriyādyā vacanataḥ stenādyā doṣadarśanāt |

01.138c bhedād vipratipattiḥ syād vivāde yatra sākṣiṇaḥ || 138 ||

01.139a svayamukter anirdiṣṭaḥ svayam evaitya yo vadet |

01.139c mṛtāntaro 'rthini prete mumūrṣuśrāvitād ṛte || 139 ||

01.140a śrotriyās tāpasā vṛddhā ye ca pravrajitā narāḥ |

01.140c asākṣiṇas te vacanān nātra hetur udāhṛtaḥ || 140 ||

01.141a stenāḥ sāhasikāś caṇḍāḥ kitavā vadhakās tathā |

01.141c asākṣiṇas te duṣṭatvāt teṣu satyaṃ na vidyate || 141 ||

[p. 113 ]

01.142a rājñā parigṛhīteṣu sākṣiṣv ekārthaniścaye |

01.142c vacanaṃ yatra bhidyate te syur bhedād asākṣiṇaḥ || 142 ||

01.143a anirdiṣṭas tu sākṣitve svayam evaitya yo vadet |

01.143c sūcīty uktaḥ sa śāstreṣu na sa sākṣitvam arhati || 143 ||

01.144a yo 'rthaḥ śrāvayitavyaḥ syāt tasminn asati cārthini |

01.144c kva tad vadatu sākṣitvam ity asākṣī mṛtāntaraḥ || 144 ||

01.144-1a yo 'rthaḥ śrāvayitavyaḥ syāt tasminn asati cārthini |

01.144-1c kva tad vadatu sākṣitvam ity asākṣī mṛtāntaraḥ || 144-1 ||

[p. 114 ]

01.145a dvayor vivadator arthe dvayoḥ satsu ca sākṣiṣu |

01.145c pūrvapakṣo bhaved yasya bhaveyus tasya sākṣiṇaḥ || 145 ||

[p. 115 ]

01.146a ādharyaṃ pūrvapakṣasya yasminn arthe vaśād bhavet |

01.146c praṣṭavyāḥ sākṣiṇas tatra vivāde prativādinaḥ || 146 ||

01.147a na pareṇa samuddiṣṭam upeyāt sākṣiṇaṃ rahaḥ |

01.147c bhedayet taṃ na cānyena hīyetaivaṃ samācaran || 147 ||

[p. 116 ]

01.148a sākṣy uddiṣṭo yadi preyād gacched vāpi digantaram |

01.148c tacchrotāraḥ pramāṇaṃ syuḥ pramāṇaṃ hy uttarakriyā || 148 ||

01.149a sudīrgheṇāpi kālena likhitaṃ siddhim āpnuyāt |

01.149c jānatā cātmanā lekhyaṃ ajānānas tu lekhayet || 149 ||

01.150a siddhir uktāṣṭamād varṣāt smāritasyeha sākṣiṇaḥ |

01.150c ā pañcamāt tathā siddhir yadṛcchopagatasya tu || 150 ||

[p. 117 ]

01.151a ā tṛtīyāt tathā varṣāt siddhir gūḍhasya sākṣiṇaḥ |

01.151c ā vai saṃvatsarāt siddhiṃ vadanty uttarasākṣiṇaḥ || 151 ||

01.152a athavā kālaniyamo na dṛṣṭaḥ sākṣiṇaṃ prati |

01.152c smṛtyapekṣaṃ hi sākṣitvam āhuḥ śāstravido janāḥ || 152 ||

01.153a yasya nopahatā puṃsaḥ smṛtiḥ śrotraṃ ca nityaśaḥ |

01.153c sudīrgheṇāpi kālena sa sākṣī sākṣyam arhati || 153 ||

01.154a asākṣipratyayās tv anye ṣaḍvivādāḥ prakīrtitāḥ |

01.154c lakṣaṇāny eva sākṣitvaṃ eṣām āhur manīṣiṇaḥ || 154 ||

[p. 118 ]

01.155a ulkāhasto 'gnido jñeyaḥ śastrapāṇis tu ghātakaḥ |

01.155c keśākeśigṛhītaś ca yugapat pāradārikaḥ || 155 ||

01.156a kuddālapāṇir vijñeyaḥ setubhettā samīpagaḥ |

01.156c tathā kuṭhārapāṇiś ca vanachettā prakīrtitaḥ || 156 ||

01.157a abhyagracihno vijñeyo daṇḍapāruṣyakṛn naraḥ |

01.157c asākṣipratyayā hy ete pāruṣye tu parīkṣaṇam || 157 ||

01.158a kaścit kṛtvātmanaś cihnaṃ dveṣāt param upadravet |

01.158c hetvarthagatisāmarthyais tatra yuktaṃ parīkṣaṇam || 158 ||

01.159a nārthasambandhino nāptā na sahāyā na vairiṇaḥ |

01.159c na dṛṣṭadoṣāḥ praṣṭavyāś na vyādhyārtā na dūṣitāḥ || 159 ||

[p. 119 ]

01.160a dāsanaikṛtikāśraddhavṛddhastrībālacākrikāḥ |

01.160c mattonmattapramattārtakitavagrāmayājakāḥ || 160 ||

01.161a mahāpathikasāmudravaṇikpravrajitāturāḥ |

01.161c lubdhakaśrotriyācārahīnaklībakuśīlavāḥ || 161 ||

01.162a nāstikavrātyadārāgnityāgino 'yājyayājakāḥ |

01.162c ekasthālīsahāyāricarajñātisanābhayaḥ || 162 ||

[p. 120 ]

01.163a prāgdṛṣṭadoṣaśailūṣaviṣajīvyahituṇḍikāḥ |

01.163c garadāgnidakīnāśaśūdrāputropapātikāḥ || a 163 ||

01.164a klāntasāhasikaśrāntanirdhanāntyāvasāyinaḥ |

01.164c bhinnavṛttāsamāvṛttajaḍatailikamūlikāḥ || 164 ||

01.165a bhūtāviṣṭanṛpadviṣṭavarṣanakṣatrasūcakāḥ |

01.165c aghaśaṃsyātmavikretṛhīnāṅgabhagavṛttayaḥ || 165 ||

[p. 121 ]

01.166a kunakhī śyāvadan śvitrimitradhrukśaṭhaśauṇḍikāḥ |

01.166c aindrajālikalubdhograśreṇīgaṇavirodhinaḥ || 166 ||

01.167a vadhakṛccitrakṛnmaṅkhaḥ patitaḥ kūṭakārakaḥ |

01.167c kuhakaḥ pratyavasitas taskaro rājapūruṣaḥ | 167

01.168a manuṣyaviṣaśastrāmbulavaṇāpūpavīrudhām |

01.168c vikretā brāhmaṇaś caiva dvijo vārdhuṣikaś ca yaḥ || 168 ||

01.169a cyutaḥ svadharmāt kulikaḥ stāvako hīnasevakaḥ |

01.169c pitrā vivadamānaś ca bhedakṛc cety asākṣiṇaḥ || 169 ||

01.170a asākṣiṇo ye nirdiṣṭā dāsanaikṛtikādayaḥ |

01.170c kāryagauravam āsādya bhaveyus te 'pi sākṣiṇaḥ || 170 ||

[p. 122 ]

01.171a sāhaseṣu ca sarveṣu steyasaṅgrahaṇeṣu ca |

01.171c pāruṣyayoś cāpy ubhayor na parīkṣeta sākṣiṇaḥ || 171 ||

01.172a teṣām api na bālaḥ syān naiko na strī na kūṭakṛt |

01.172c na bāndhavo na cārātir brūyus te sākṣyam anyathā || 172 ||

01.173a bālo 'jñānād asatyāt strī pāpābhyāsāc ca kūṭakṛt |

01.173c vibrūyād bāndhavaḥ snehād vairaniryātanād ariḥ || 173 ||

01.174a athavānumato yaḥ syād dvayor vivadamānayoḥ |

01.174c asākṣy eko 'pi sākṣitve praṣṭavyaḥ syāt sa saṃsadi || 174 ||

01.175a yas tv ātmadoṣabhinnatvād asvastha iva lakṣyate |

01.175c sthānāt sthānāntaraṃ gacched ekaikaṃ copadhāvati || 175 ||

01.176a kāsate 'nibhṛto 'kasmād abhīkṣṇaṃ niśvasaty api |

01.176c bhūmiṃ likhati pādābhyāṃ bāhu vāso dhunoti ca || 176 ||

[p. 123 ]

01.177a bhidyate mukhavarṇo 'sya lalāṭaṃ svidyate tathā |

01.177c śoṣam āgacchataś coṣṭhāv ūrdhvaṃ tiryak ca vīkṣate || 177 ||

01.178a tvaramāṇa ivābaddham apṛṣṭo bahu bhāṣate |

01.178c kūṭasākṣī sa vijñeyas taṃ pāpaṃ vinayen nṛpaḥ || 178 ||

01.179a śrāvayitvā ca yo 'nyebhyaḥ sākṣitvaṃ tad vinihnute |

01.179c sa vineyo bhṛśataraṃ kūṭasākṣyadhiko hi saḥ || 179 ||

01.180a āhūya sākṣiṇaḥ pṛcchen niyamya śapathair bhṛśam |

01.180c samastān viditācārān vijñātārthān pṛthak pṛthak || 180 ||

[p. 124 ]

01.181a satyena śāpayed vipraṃ kṣatriyaṃ vāhanāyudhaiḥ |

01.181c gobījakāñcanair vaiśyaṃ śūdraṃ sarvais tu pātakaiḥ || 181 ||

01.182a purāṇair dharmavacanaiḥ satyamāhātmyakīrtanaiḥ |

01.182c anṛtasyāpavādaiś ca bhṛśam uttrāsya sākṣiṇaḥ || 182 ||

01.183a nagno muṇḍaḥ kapālena bhikṣārthī kṣutpipāsitaḥ |

01.183c dīnaḥ śatrugṛhaṃ gacched yaḥ sākṣyam anṛtaṃ vadet || 183 ||

01.184a nagare pratiruddhaḥ san bahirdvāre bubhukṣitaḥ |

01.184c amitrān bhūyaśaḥ paśyed yaḥ sākṣyam anṛtaṃ vadet || 184 ||

[p. 125 ]

01.185a yāṃ rātrim adhivinnā strī yāṃ caivākṣaparājitaḥ |

01.185c yāṃ ca bhārābhitaptāṅgo durvivaktā sa tāṃ vaset || 185 ||

01.186a sākṣī sākṣyasamuddeśe gokarṇaśithilaṃ caran |

01.186c sahasraṃ vāruṇān pāśān ātmani pratimuñcati || 186 ||

01.187a tasya varṣaśate pūrṇe pāśam ekaṃ pramucyate |

01.187c evaṃ sa bandhanāt tasmān mucyate niyutāḥ samāḥ || 187 ||

01.188a yāvato bāndhavāṃs yasmin hanti sākṣye 'nṛtaṃ vadan |

01.188c tāvataḥ saṅkhyayā tasmin śṛṇu saumyānupūrvaśaḥ || 188 ||

01.189a pañca paśvanṛte hanti daśa hanti gavānṛte |

01.189c śatam aśvānṛte hanti sahasraṃ puruṣānṛte || 189 ||

01.190a hanti jātān ajātāṃś ca hiraṇyārthe 'nṛtaṃ vadan |

01.190c sarvaṃ bhūmyanṛte hanti mā sma bhūmyanṛtaṃ vadīḥ || 190 ||

[p. 126 ]

01.191a ekam evādvitīyaṃ tat prāhuḥ pāvanam ātmanaḥ |

01.191c satyaṃ svargasya sopānaṃ pārāvārasya naur iva || 191 ||

01.192a aśvamedhasahasraṃ ca satyaṃ ca tulayā dhṛtam |

01.192c aśvamedhasahasrād dhi satyam eva viśiṣyate || 192 ||

01.193a varaṃ kūpaśatād vāpi varaṃ vāpīśatāt kratuḥ |

01.193c varaṃ kratuśatāt putraḥ satyaṃ putraśatād varam || 193 ||

01.194a bhūr dhārayati satyena satyenodeti bhāskaraḥ |

01.194c satyena vāyuḥ pavate satyenāpaḥ sravanti ca || 194 ||

01.195a satyam eva paraṃ dānaṃ satyam eva paraṃ tapaḥ |

01.195c satyam eva paro dharmo lokānām iti naḥ śrutam || 195 ||

01.196a satyaṃ devāḥ samāsena manuṣyās tv anṛtaṃ smṛtam |

01.196c ihaiva tasya devatvaṃ yasya satye sthitā matiḥ || 196 ||

01.197a satyaṃ brūhy anṛtaṃ tyaktvā satyena svargam eṣyasi |

01.197c uktvānṛtaṃ mahāghoraṃ narakaṃ pratipatsyate || 197 ||

01.198a nirayeṣu ca te śaśvaj jihvām utkṛtya dāruṇāḥ |

01.198c asibhiḥ śātayiṣyanti balino yamakiṅkarāḥ || 198 ||

[p. 127 ]

01.199a śūlair bhetsyanti cākruddhāḥ krośantam aparāyaṇam |

01.199c avākśirasam utkṣipya kṣepsyanty agnihradeṣu ca || 199 ||

01.200a anubhūya ca duḥkhās tāś ciraṃ narakavedanāḥ |

01.200c iha yāsyasy abhavyāsu gṛdhrakākādiyoniṣu || 200 ||

01.201a jñātvaitān anṛte doṣāñ jñātvā satye ca sadguṇān |

01.201c satyaṃ vadoddharātmānaṃ mātmānaṃ pātayiṣyasi || 201 ||

01.202a na bāndhavā na suhṛdo na dhanāni mahānty api |

01.202c alaṃ tārayituṃ śaktās tamasy ugre nimajjataḥ || 202 ||

01.203a pitaras tv avalambante tvayi sākṣitvam āgate |

01.203c tārayiṣyati kiṃvāsmān ātmānaṃ pātayiṣyati || 203 ||

01.204a satyam ātmā manuṣyasya satye sarvaṃ pratiṣṭhitam |

01.204c sarvathaivātmanātmānaṃ śreyasā yojayiṣyasi || 204 ||

[p. 128 ]

01.205a yāṃ ca rātrim ajaniṣṭhā yāṃ rātriṃ ca mariṣyasi |

01.205c vṛthā tadantaraṃ te syāt kuryāś cet satyam anyathā || 205 ||

01.206a nāsti satyāt paro dharmo nānṛtāt pātakaṃ param |

01.206c sākṣidharme viśeṣeṇa satyam eva vadet tataḥ || 206 ||

01.207a yaḥ parārthe praharati svāṃ vācaṃ puruṣādhamaḥ |

01.207c ātmārthe kiṃ na kuryāt sa pāpo narakanirbhayaḥ || 207 ||

01.208a arthā vai vāci niyatā vāṅmūlā vāgviniḥsṛtāḥ |

01.208c yo hy etāṃ stenayed vācaṃ sa sarvasteyakṛn naraḥ || 208 ||

[p. 129 ]

01.209a sākṣivipratipattau tu pramāṇaṃ bahavo yataḥ |

01.209c tatsāmye śucayo grāhyās tatsāmye smṛtimattarāḥ || 209 ||

01.210a smṛtimatsākṣisāmyaṃ tu vivāde yatra dṛśyate |

01.210c sūkṣmatvāt sākṣidharmasya sākṣyaṃ vyāvartate punaḥ || 210 ||

01.211a nirdiṣṭeṣv arthajāteṣu sākṣī cet sākṣyam āgataḥ |

01.211c na brūyād akṣarasamaṃ na tan nigaditaṃ bhavet || 211 ||

01.212a deśakālavayodravyapramāṇākṛtijātiṣu |

01.212c yatra vipratipattiḥ syāt sākṣyaṃ tad asad ucyate || 212 ||

[p. 130 ]

01.213a ūnam abhyadhikaṃ cārthaṃ prabrūyur yatra sākṣiṇaḥ |

01.213c tad apy anuktaṃ vijñeyam eṣa sākṣyavidhiḥ smṛtaḥ || 213 ||

[p. 131 ]

01.214a pramādād dhanino yatra na syāl lekhyaṃ na sākṣiṇaḥ |

01.214c arthaṃ cāpahnuyād vādī tatroktas trividho vidhiḥ || 214 ||

01.215a codanā pratikālaṃ ca yuktileśas tathaiva ca |

01.215c tṛtīyaḥ śapathaś coktas tair evaṃ sādhayet kramāt || 215 ||

01.216a abhīkṣṇaṃ codyamāno yaḥ pratihanyān na tadvacaḥ |

01.216c tricatuḥpañcakṛtvo vā parato 'rthaṃ tam āvahet || 216 ||

01.217a codanāpratighāte tu yuktileśais tam anviyāt |

01.217c deśakālārthasambandhaparimāṇakriyādibhiḥ || 217 ||

[p. 132 ]

01.218a yuktiṣv apy asamarthāsu śapathair enam ardayet |

01.218c arthakālabalāpekṣam agnyambusukṛtādibhiḥ || 218 ||

01.219a dīptāgnir yaṃ na dahati yam antardhārayanty āpaḥ |

01.219c sa taraty abhiśāpaṃ taṃ kilbiṣī syād viparyaye || 219 ||

[p. 133 ]

01.220a strīṇāṃ śīlābhiyogeṣu steyasāhasayor api |

01.220c eṣa eva vidhir dṛṣṭaḥ sarvārthāpahnaveṣu ca || 220 ||

01.221a śapathā hy api devānām ṛṣīṇām api ca smṛtāḥ |

01.221c vasiṣṭhaḥ śapathaṃ śepe yātudhāne tu śaṅkitaḥ || 221 ||

01.222a saptarṣayas tathendrāya puṣkarārthe samāgatāḥ |

01.222c śepuḥ śapatham avyagrāḥ parasparaviśuddhaye || 222 ||

[p. 134 ]

01.223a ayuktaṃ sāhasaṃ kṛtvā pratyāpattiṃ bhajeta yaḥ |

01.223c brūyāt svayaṃ vā sadasi tasyārdhavinayaḥ smṛtaḥ || 223 ||

01.224a gūhamānas tu daurātmyād yadi pāpaṃ sa jīyate |

01.224c sabhyāś cātra na tuṣyanti tīvro daṇḍaś ca pātyate || 224 ||

[p. 135 ]

Chapter 2

Nikṣipaḥ (Deposits)

11 L tr. 96-99, cf. J tr. 55-56

02.001a svadravyaṃ yatra viśrambhān nikṣipaty aviśaṅkitaḥ |

02.001c nikṣepo nāma tat proktaṃ vyavahārapadaṃ budhaiḥ || 1 ||

[p. 136 ]

02.002a anyadravyavyavahitaṃ dravyam avyākṛtaṃ ca yat |

02.002c nikṣipyate paragṛhe tad aupanidhikaṃ smṛtam || 2 ||

02.003a sa punar dvividhaḥ proktaḥ sākṣimān itaras tathā |

02.003c pratidānaṃ tathaivāsya pratyayaḥ syād viparyaye || 3 ||

02.004a yācyamānas tu yo dātrā nikṣepaṃ na prayacchati |

02.004c daṇḍyaḥ sa rājñā dāpyaś ca naṣṭe dāpyaś ca tatsamam || 4 ||

[p. 137 ]

02.005a yaś cārthaṃ sādhayet tena nikṣeptur ananujñayā |

02.005c tatrāpi daṇḍyaḥ sa bhavet tac ca sodayam āvahet || 5 ||

02.006a grahītuḥ saha yo 'rthena naṣṭo naṣṭaḥ sa dāyinaḥ |

02.006c daivarājakṛte tadvan na cet taj jihmakāritam || 6 ||

[p. 138 ]

02.007a eṣa eva vidhir dṛṣṭo yācitānvāhitādiṣu |

02.007c śilpiṣūpanidhau nyāse pratinyāse tathaiva ca || 7 ||

[p. 139 ]

02.008a pratigṛhṇāti pogaṇḍaṃ yaś ca sapradhanaṃ naraḥ |

02.008c tasyāpy eṣa bhaved dharmaḥ ṣaḍ ete vidhayaḥ samāḥ || 8 ||

[p. 140 ]

Chapter 3

Sambhūyasamutthānam (Breach of Contract for Service)

12 L tr. 100-103, cf. J tr. 57-59

03.001a vaṇikprabhṛtayo yatra karma sambhūya kurvate |

03.001c tat sambhūyasamutthānaṃ vyavahārapadaṃ smṛtam || 1 ||

03.002a phalahetor upāyena karma sambhūya kurvatām |

03.002c ādhārabhūtaḥ prakṣepas tenottiṣṭheyur aṃśataḥ || 2 ||

03.003a samo 'tirikto hīno vā yatrāṃśo yasya yādṛśaḥ |

03.003c kṣayavyayau tathā vṛddhis tasya tatra tathāvidhāḥ || 3 ||

03.004a bhāṇḍapiṇḍavyayoddhārabhārasārānvavekṣaṇam |

03.004c kuryus te 'vyabhicāreṇa samaye sve vyavasthitāḥ || 4 ||

[p. 141 ]

03.005a pramādān nāśitaṃ dāpyaḥ pratiṣiddhakṛtaṃ ca yat |

03.005c asandiṣṭaś ca yat kuryāt sarvaiḥ sambhūyakāribhiḥ || 5 ||

03.006a daivataskararājotthe vyasane samupasthite |

03.006c yas tat svaśaktyā saṃrakṣet tasyāṃśo daśamaḥ smṛtaḥ || 6 ||

03.007a ekasya cet syād vyasanaṃ dāyādo 'sya tad āpnuyāt |

03.007c anyo vāsati dāyāde śaktāś cet sarva eva vā || 7 ||

03.008a ṛtvijāṃ vyasane 'py evam anyas tat karma nistaret |

03.008c labheta dakṣiṇābhāgaṃ sa tasmāt samprakalpitam || 8 ||

[p. 142 ]

03.009a ṛtvig yājyam aduṣṭaṃ yas tyajed anapakāriṇam |

03.009c aduṣṭaṃ va rtvijaṃ yājyo vineyau tāv ubhāv api || 9 ||

03.010a ṛtvik tu trividho dṛṣṭaḥ pūrvajuṣṭaḥ svayaṅkṛtaḥ |

03.010c yadṛcchayā ca yaḥ kuryād ārtvijyaṃ prītipūrvakam || 10 ||

03.011a kramāgateṣv eṣa dharmo vṛteṣv ṛtvikṣu ca svayam |

03.011c yādṛcchike tu saṃyājye tattyāge nāsti kilbiṣam || 11 ||

[p. 143 ]

03.012a śulkasthānaṃ vaṇik prāptaḥ śulkaṃ dadyād yathopagam |

03.012c na tad vyatihared rājñāṃ balir eṣa prakalpitaḥ || 12 ||

03.013a śulkasthānaṃ pariharan na kāle krayavikrayī |

03.013c mithyoktvā ca parīmāṇaṃ dāpyo 'ṣṭaguṇam atyayam || 13 ||

03.014a kaścic cet sañcaran deśāt preyād abhyāgato vaṇik |

03.014c rājāsya bhāṇḍaṃ tad rakṣet yāvad dāyādadarśanam || 14 ||

03.015a dāyāde 'sati bandhubhyo jñātibhyo vā tad arpayet |

03.015c tadabhāve suguptaṃ tad dhārayed daśatīḥ samāḥ || 15 ||

[p. 144 ]

03.016a asvāmikam adāyādaṃ daśavarṣasthitaṃ tataḥ |

03.016c rājā tad ātmasāt kuryād evaṃ dharmo na hīyate || 16 ||

[p. 145 ]

Chapter 4

Dattāpradānikam (Resumption of Gifts)

13 L tr. 104-106, cf. J tr. 59-60

04.001a dattvā dravyam asamyag yaḥ punar ādātum icchati |

04.001c dattāpradānikaṃ nāma tad vivādapadaṃ smṛtam || 1 ||

04.002a adeyam atha deyaṃ ca dattaṃ cādattam eva ca |

04.002c vyavahāreṣu vijñeyo dānamārgaś caturvidhaḥ || 2 ||

04.003a tatra hyaṣṭāv adeyāni deyam ekavidhaṃ smṛtam |

04.003c dattaṃ saptavidhaṃ vidyād adattaṃ ṣoḍaśātmakam || 3 ||

04.004a anvāhitaṃ yācitakam ādhiḥ sādhāraṇaṃ ca yat |

04.004c nikṣepaḥ putradāraṃ ca sarvasvaṃ cānvaye sati || 4 ||

[p. 146 ]

04.005a āpatsv api hi kaṣṭāsu vartamānena dehinā |

04.005c adeyāny āhur ācāryā yac cānyasmai pratiśrutam || 5 ||

04.006a kuṭumbabharaṇād dravyaṃ yatkiñcid atiricyate |

04.006c tad deyam upahṛtyānyad dadad doṣam avāpnuyāt || 6 ||

04.007a paṇyamūlyaṃ bhṛtis tuṣṭyā snehāt pratyupakārataḥ |

04.007c strīśulkānugrahārthaṃ ca dattaṃ dānavido viduḥ || 7 ||

[p. 147 ]

04.008a adattaṃ tu bhayakrodhaśokavegarujānvitaiḥ |

04.008c tathotkocaparīhāsavyatyāsacchalayogataḥ || 8 ||

04.009a bālamūḍhāsvatantrārtamattonmattāpavarjitam |

04.009c kartā mamāyaṃ karmeti pratilābhecchayā ca yat || 9 ||

04.010a apātre pātram ity ukte kārye cādharmasaṃhite |

04.010c yad dattaṃ syād avijñānād adattaṃ tad api smṛtam || 10 ||

[p. 148 ]

04.011a gṛhṇāty adattaṃ yo lobhād yaś cādeyaṃ prayacchati |

04.011c adattādāyako daṇḍyas tathādeyasya dāyakaḥ || 11 ||

[p. 149 ]

Chapter 5

Abhyupetyāśuśrūṣā (Breach of Contract for Service)

14 L tr. 107-115, cf. J tr. 61-65

05.001a abhyupetya tu śuśrūṣāṃ yas tāṃ na pratipadyate |

05.001c aśuśrūṣābhyupetyaitad vivādapadam ucyate || 1 ||

05.002a śuśrūṣakaḥ pañcavidhaḥ śāstre dṛṣṭo manīṣibhiḥ |

05.002c caturvidhaḥ karmakaras teṣāṃ dāsās tripañcakāḥ || 2 ||

05.003a śiṣyāntevāsibhṛtakāś caturthas tv adhikarmakṛt |

05.003c ete karmakarāḥ proktā dāsās tu gṛhajādayaḥ || 3 ||

[p. 150 ]

05.004a sāmānyam asvatantratvam eṣām āhur manīṣiṇaḥ |

05.004c jātikarmakṛtas tūkto viśeṣo vṛttir eva ca || 4 ||

05.005a karmāpi dvividhaṃ jñeyam aśubhaṃ śubham eva ca |

05.005c aśubhaṃ dāsakarmoktaṃ śubhaṃ karmakṛtāṃ smṛtam || 5 ||

05.006a gṛhadvārāśucisthānarathyāvaskaraśodhanam |

05.006c guhyāṅgasparśanocchiṣṭaviṇmūtragrahaṇojjhanam || 6 ||

05.007a iṣṭataḥ svāminaś cāṅgair upasthānam athāntataḥ |

05.007c aśubhaṃ karma vijñeyaṃ śubham anyad ataḥ param || 7 ||

05.008a ā vidyāgrahaṇāc chiṣyaḥ śuśrūṣet prayato gurum |

05.008c tadvṛttir gurudāreṣu guruputre tathaiva ca || 8 ||

05.009a brahmacārī cared bhaikṣam adhaḥśāyy analaṅkṛtaḥ |

05.009c jaghanyaśāyī sarveṣāṃ pūrvotthāyī guror gṛhe || 9 ||

[p. 151 ]

05.010a nāsandiṣṭaḥ pratiṣṭheta tiṣṭhed vāpi guruṃ kvacit |

05.010c sandiṣṭaḥ karma kurvīta śaktaś ced avicārayan || 10 ||

05.011a yathākālam adhīyīta yāvan na vimanā guruḥ |

05.011c āsīno 'dho guroḥ kūrce phalake vā samāhitaḥ || 11 ||

05.012a anuśāsyaś ca guruṇā na ced anuvidhīyate |

05.012c avadhenāthavā hanyāt rajjvā veṇudalena vā || 12 ||

05.013a bhṛśaṃ na tāḍayed enaṃ nottamāṅge na vakṣasi |

05.013c anuśāsyātha viśvāsyaḥ śāsyo rājñānyathā guruḥ || 13 ||

[p. 152 ]

05.014a samāvṛttaś ca gurave pradāya gurudakṣiṇām |

05.014c pratīyāt svagṛhān eṣā śiṣyavṛttir udāhṛtā || 14 ||

05.015a svaśilpam icchann āhartuṃ bāndhavānām anujñayā |

05.015c ācāryasya vased ante kālaṃ kṛtvā suniścitam || 15 ||

05.016a ācāryaḥ śikṣayed enaṃ svagṛhād dattabhojanam |

05.016c na cānyat kārayet karma putravac cainam ācaret || 16 ||

05.017a śikṣayantam aduṣṭaṃ ca yas tv ācāryaṃ parityajet |

05.017c balād vāsayitavyaḥ syād vadhabandhau ca so 'rhati || 17 ||

[p. 153 ]

05.018a śikṣito 'pi kṛtaṃ kālam antevāsī samāpnuyāt |

05.018c tatra karma ca yat kuryād ācāryasyaiva tatphalam || 18 ||

[p. 154 ]

05.019a gṛhītaśilpaḥ samaye kṛtvācāryaṃ pradakṣiṇam |

05.019c śaktitaś cānumānyainam antevāsī nivartayet || 19 ||

05.020a bhṛtakas trividho jñeya uttamo madhyamo 'dhamaḥ |

05.020c śaktibhaktyanurūpā syād eṣāṃ karmāśrayā bhṛtiḥ || 20 ||

05.021a uttamas tv āyudhīyo 'tra madhyamas tu kṛṣīvalaḥ |

05.021c adhamo bhāravāhaḥ syād ity evaṃ trividho bhṛtaḥ || 21 ||

05.022a artheṣv adhikṛto yaḥ syāt kuṭumbasya tathopari |

05.022c so 'dhikarmakaro jñeyaḥ sa ca kauṭumbikaḥ smṛtaḥ || 22 ||

05.023a śubhakarmakarās tv ete catvāraḥ samudāhṛtāḥ |

05.023c jaghanyakarmabhājas tu śeṣā dāsās tripañcakāḥ || 23 ||

[p. 155 ]

05.024a gṛhajātas tathā krīto labdho dāyād upāgataḥ |

05.024c anākālabhṛtas tadvad ādhattaḥ svāminā ca yaḥ || 24 ||

05.025a mokṣito mahataś carṇāt prāpto yuddhāt paṇe jitaḥ |

05.025c tavāham ity upagataḥ pravrajyāvasitaḥ kṛtaḥ || 25 ||

05.026a bhaktadāsaś ca vijñeyas tathaiva vaḍavābhṛtaḥ |

05.026c vikretā cātmanaḥ śāstre dāsāḥ pañcadaśā smṛtāḥ || 26 ||

05.027a tatra pūrvaś caturvargo dāsatvān na vimucyate |

05.027c prasādād svāmino 'nyatra dāsyam eṣāṃ kramāgatam || 27 ||

05.028a yaś caiṣāṃ svāminaṃ kaścin mokṣayet prāṇasaṃśayāt |

05.028c dāsatvāt sa vimucyeta putrabhāgaṃ labheta ca || 28 ||

05.029a anākālabhṛto dāsyān mucyate goyugaṃ dadat |

05.029c sambhakṣitaṃ yad durbhikṣe na tac chudhyeta karmaṇā || 29 ||

05.030a ādhatto 'pi dhanaṃ dattvā svāmī yady enam uddharet |

05.030c athopagamayed enaṃ sa vikrītād anantaraḥ || 30 ||

05.031a dattvā tu sodayam ṛṇaṃ ṛṇī dāsyāt pramucyate |

05.031c kṛtakālābhyupagamāt kṛtako 'pi vimucyate || 31 ||

[p. 156 ]

05.032a tavāham ity upagato yuddhaprāptaḥ paṇe jitaḥ |

05.032c pratiśīrṣapradānena mucyate tulyakarmaṇā || 32 ||

05.033a rājña eva tu dāsaḥ syāt pravrajyāvasito naraḥ |

05.033c na tasya pratimokṣo 'sti na viśuddhiḥ kathañcana || 33 ||

05.034a bhaktasyopekṣaṇāt sadyo bhaktadāsaḥ pramucyate |

05.034c nigrahād vaḍavāyāś ca mucyate vaḍavābhṛtaḥ || 34 ||

05.035a vikrīṇīte ya ātmānaṃ svatantraḥ san narādhamaḥ |

05.035c sa jaghanyataras teṣāṃ naiva dāsyāt pramucyate || 35 ||

05.036a caurāpahṛtavikrītā ye ca dāsīkṛtā balāt |

05.036c rājñā mokṣayitavyās te dāsatvaṃ teṣu neṣyate || 36 ||

05.037a varṇānāṃ prātilomyena dāsatvaṃ na vidhīyate |

05.037c svadharmatyāgino 'nyatra dāravad dāsatā matā || 37 ||

05.038a tavāham iti cātmānaṃ yo 'svatantraḥ prayacchati |

05.038c na sa taṃ prāpnuyāt kāmaṃ pūrvasvāmī labheta tam || 38 ||

05.039a adhanās traya evoktā bhāryā dāsas tathā sutaḥ |

05.039c yat te samadhigacchanti yasya te tasya tad dhanam || 39 ||

05.040a svadāsam icched yaḥ kartum adāsaṃ prītamānasaḥ |

05.040c skandhād ādāya tasyāpi bhindyāt kumbhaṃ sahāmbhasā || 40 ||

[p. 157 ]

05.041a akṣatābhiḥ sapuṣpābhir mūrdhany enam avākiret |

05.041c adāsa iti coktvā triḥ prāṅmukhaṃ tam athotsṛjet || 41 ||

05.042a tataḥprabhṛti vaktavyaḥ svāmyanugrahapālitaḥ |

05.042c bhojyānnaḥ pratigṛhyaś ca bhavaty abhimataś ca saḥ || 42 ||

[p. 158 ]

Chapter 6

Vetanasyānapākarma (Nonpayment of Wages)

15 L tr. 116-121, cf. J tr. 66-68

06.001a bhṛtānāṃ vetanasyokto dānādānavidhikramaḥ |

06.001c vetanasyānapākarma tad vivādapadaṃ smṛtam || 1 ||

06.002a bhṛtāya vetanaṃ dadyāt karmasvāmī yathākramam |

06.002c ādau madhye 'vasāne vā karmaṇo yad viniścitam || 2 ||

06.003a bhṛtāvaniścitāyāṃ tu daśabhāgaṃ samāpnuyuḥ |

06.003c lābhagobījasasyānāṃ vaṇiggopakṛṣībalāḥ || 3 ||

06.004a karmopakaraṇaṃ caiṣāṃ kriyāṃ prati yad āhṛtam |

06.004c āptabhāvena kurvīta na jihmena samācaret || 4 ||

06.005a karmākurvan pratiśrutya kāryo dattvā bhṛtiṃ balāt |

06.005c bhṛtiṃ gṛhītvākurvāṇo dviguṇāṃ bhṛtim āvahet || 5 ||

06.006a kāle 'pūrṇe tyajet karma bhṛtināśo 'sya cārhati |

06.006c svāmidoṣād apākrāman yāvat kṛtam avāpnuyāt || 6 ||

06.007a bhṛtiṣaḍbhāgam ābhāṣya pathi yugyakṛtaṃ tyajan |

06.007c adadat kārayitvā tu karmaivaṃ sodayāṃ bhṛtim || 7 ||

[p. 159 ]

06.008a anayan bhāṭayitvā tu bhāṇḍavān yānavāhane |

06.008c dāpyo bhṛticaturbhāgaṃ samam ardhapathe tyajan || 8 ||

06.009a anayan vāhako 'py evaṃ bhṛtihānim avāpnuyāt |

06.009c dviguṇāṃ tu bhṛtiṃ dāpyaḥ prasthāne vighnam ācaran || 9 ||

06.010a bhāṇḍaṃ vyasanam āgacched yadi vāhakadoṣataḥ |

06.010c dāpyo yat tatra naṣṭaṃ syād daivarājakṛtād ṛte || 10 ||

06.011a gavāṃ śatād vatsatarī dhenuḥ syād dviśatād bhṛtiḥ |

06.011c prati samvatsaraṃ gope sadohaś cāṣṭame 'hani || 11 ||

06.012a upānayet gā gopāya pratyahaṃ rajanīkṣaye |

06.012c cīṛṇāḥ pītāś ca tā gopaḥ sāyāhne pratyupānayet || 12 ||

06.013a syāc ced govyasanaṃ gopo vyāyacchet tatra śaktitaḥ |

06.013c aśaktas tūrṇam āgamya svāmine tan nivedayet || 13 ||

06.014a avyāyac channavikrośan svāmine cānivedayan |

06.014c voḍhum arhati gopas tāṃ vinayaṃ cāpi rājani || 14 ||

06.015a naṣṭavinaṣṭaṃ kṛmibhiḥ śvahataṃ viṣame mṛtam |

06.015c hīnaṃ puruṣakāreṇa gopāyaiva nipātayet || 15 ||

06.016a ajāvike tathāruddhe vṛkaiḥ pāle tv anāyati |

06.016c yat prasahya vṛko hanyāt pāle tatkilbiṣam bhavet || 16 ||

[p. 160 ]

06.017a tāsāṃ caivāniruddhānāṃ carantīnāṃ mitho vane |

06.017c yām utpatya vṛko hanyān na pālas tatra kilbiṣī || 17 ||

06.018a vighuṣya tu hṛtaṃ caurair na pālo dātum arhati |

06.018c yadi deśe ca kāle ca svāminaḥ svasya śaṃsati || 18 ||

06.019a etena sarvapālānāṃ vivādaḥ samudāhṛtaḥ |

06.019c mṛteṣu ca viśuddhiḥ syāt pālasyāṅkādidarśanāt || 19 ||

06.020a śulkaṃ gṛhītvā paṇyastrī necchantī dvis tad āvahet |

06.020c aprayacchaṃs tadā śulkam anubhūya pumān striyam || 20 ||

06.021a ayonau kramate yas tu bahubhir vāpi vāsayet |

06.021c śulkam aṣṭaguṇaṃ dāpyo vinayas tāvad eva ca || 21 ||

06.022a parājire gṛhaṃ kṛtvā stomaṃ dattvā vaset tu yaḥ |

06.022c sa tad gṛhītvā nirgacchet tṛṇakāṣṭheṣṭakādikam || 22 ||

06.023a stomavāhīni bhāṇḍāni pūrṇakālāny upānayet |

06.023c grahītur ābhaved bhagnaṃ naṣṭaṃ cānyatra samplavāt || 23 ||

[p. 161 ]

Chapter 7

Asvāmivikrayaḥ (Sale without Ownership)

16 L tr. 122-123, cf. J tr. 69-70

07.001a nikṣiptaṃ vā paradravyaṃ naṣṭaṃ labdhvāpahṛtya vā |

07.001c vikrīyate 'samakṣaṃ yad vijñeyo 'svāmivikrayaḥ || 1 ||

07.002a dravyam asvāmivikrītaṃ prāpya svāmī samāpnuyāt |

07.002c prakāśaṃ krayataḥ śuddhiḥ kretuḥ steyaṃ rahaḥ krayāt || 2 ||

07.003a asvāmyanumatād dāsād asataś ca janād rahaḥ |

07.003c hīnamūlyam avelāyāṃ krīṇaṃs taddoṣabhāg bhavet || 3 ||

07.004a na gūhetāgamaṃ kretā śuddhis tasya tadāgamāt |

07.004c viparyaye tulyadoṣaḥ steyadaṇḍaṃ ca so 'rhati || 4 ||

07.005a vikretā svāmine 'rthaṃ ca kretur mūlyaṃ ca tatkṛtam |

07.005c dadyād daṇḍaṃ tathā rājñe vidhir asvāmivikraye || 5 ||

[p. 162 ]

07.006a pareṇa nihitaṃ labdhvā rājany upaharen nidhim |

07.006c rājagāmī nidhiḥ sarvaḥ sarveṣāṃ brāhmaṇād ṛte || 6 ||

07.007a brāhmaṇo 'pi nidhiṃ labdhvā kṣipraṃ rājñe nivedayet |

07.007c tena dattaṃ ca bhūñjīta stenaḥ syād anivedayan || 7 ||

07.008a svam apy arthaṃ tathā naṣṭaṃ labdhvā rājñe nivedayet |

07.008c gṛhṇīyāt tatra taṃ śuddham aśuddhaṃ syāt tato 'nyathā || 8 ||

[p. 163 ]

Chapter 8

Krītānuśayaḥ (Nondelivery of What Has Been Sold)

17 L tr. 124-126, cf. J tr. 70-71

08.001a vikrīya paṇyaṃ mūlyena kretur yan na pradīyate |

08.001c vikrīyāsampradānaṃ tad vivādapadam ucyate || 1 ||

08.002a loke 'smin dvividhaṃ dravyaṃ jaṅgamaṃ sthāvaraṃ tathā |

08.002c krayavikrayadharmeṣu sarvaṃ tat paṇyam ucyate || 2 ||

08.003a ṣaḍvidhas tasya tu budhair dānādānavidhiḥ smṛtaḥ |

08.003c gaṇimaṃ tulimaṃ meyaṃ kriyayā rūpataḥ śriyā || 3 ||

08.004a vikrīya paṇyaṃ mūlyena kretur yo na prayacchati |

08.004c sthāvarasya kṣayaṃ dāpyo jaṅgamasya kriyāphalam || 4 ||

08.005a arghaś ced apahīyeta sodayaṃ paṇyam āvahet |

08.005c sthāyinām eṣa niyamo diglābho digvicāriṇām || 5 ||

08.006a upahanyeta vā paṇyaṃ dahyetāpahriyeta vā |

08.006c vikretur eva so 'nartho vikrīyāsamprayacchataḥ || 6 ||

[p. 164 ]

08.007a nirdoṣaṃ darśayitvā tu sadoṣaṃ yaḥ prayacchati |

08.007c mūlyaṃ taddviguṇaṃ dāpyo vinayaṃ tāvad eva ca || 7 ||

08.008a tathānyahaste vikrīya yo 'nyasmai samprayacchati |

08.008c so 'pi taddviguṇaṃ dāpyo vineyas tāvad eva ca || 8 ||

08.009a dīyamānaṃ na gṛhṇāti krītaṃ paṇyaṃ ca yaḥ krayī |

08.009c vikrīṇānas tad anyatra vikretā nāparādhnuyāt || 9 ||

08.010a dattamūlyasya paṇyasya vidhir eṣa prakīrtitaḥ |

08.010c adatte 'nyatra samayān na vikretur atikramaḥ || 10 ||

08.011a lābhārthe vaṇijāṃ sarvapaṇyeṣu krayavikrayaḥ |

08.011c sa ca lābho 'rgham āsādya mahān bhavati vā na vā || 11 ||

08.012a tasmād deśe ca kāle ca vaṇig arghaṃ parākramet |

08.012c na jihmena pravarteta śreyān evaṃ vaṇikpathaḥ || 12 ||

[p. 165 ]

Chapter 9

Vikrīyāsampradānam (Reneging on a Purchase)

18 L tr. 127-129, cf. J tr. 72-74

09.001a krītvā mūlyena yaḥ paṇyaṃ kretā na bahu manyate |

09.001c krītvānuśaya ity etad vivādapadam ucyate || 1 ||

09.002a krītvā mūlyena yat paṇyaṃ duṣkrītaṃ manyate krayī |

09.002c vikretuḥ pratideyaṃ tat tasminn evāhny avikṣatam || 2 ||

09.003a dvitīye 'hni dadat kretā mūlyāt triṃśāṃśam āvahet |

09.003c dviguṇaṃ tat tṛtīye 'hni parataḥ kretur eva tat || 3 ||

09.004a kretā paṇyaṃ parīkṣeta prāk svayaṃ guṇadoṣataḥ |

09.004c parīkṣyābhimataṃ krītaṃ vikretur na bhavet punaḥ || 4 ||

09.005a tryahād dohyaṃ parīkṣeta pañcāhād vāhyam eva tu |

09.005c muktāvajrapravālānāṃ saptāhaṃ syāt parīkṣaṇam || 5 ||

09.006a dvipadām ardhamāsaṃ syāt puṃsāṃ taddviguṇaṃ striyāḥ |

09.006c daśāhaṃ sarvabījānām ekāhaṃ lohavāsasām || 6 ||

09.007a paribhuktaṃ ca yad vāsaḥ kliṣṭarūpaṃ malīmasam |

09.007c sadoṣam api vikrītaṃ vikretur na bhavet punaḥ || 7 ||

[p. 166 ]

09.008a mūlyāṣṭabhāgo hīyeta sakṛd dhautasya vāsasaḥ |

09.008c dviḥ pādas tris tribhāgas tu catuḥkṛtvo 'rdham eva ca || 8 ||

09.009a ardhakṣayāt tu parataḥ pādāṃśāpacayaḥ kramāt |

09.009c yāvat kṣīṇadaśaṃ jīrṇaṃ jīrṇasyāniyamaḥ kṣaye || 9 ||

09.010a lohānām api sarveṣāṃ hetur agnikriyāvidhau |

09.010c kṣayaḥ saṃskriyamāṇānāṃ teṣāṃ dṛṣṭo 'gnisaṅgamāt || 10 ||

09.011a suvarṇasya kṣayo nāsti rajate dvipalaṃ śatam |

09.011c śatam aṣṭapalaṃ jñeyaṃ kṣayas syāt trapusīsayoḥ || 11 ||

09.012a tāmre pañcapalaṃ vidyād vikārā ye ca tanmayāḥ |

09.012c taddhātūnām anekatvād ayaso 'niyamaḥ kṣaye || 12 ||

09.013a tāntavasya ca saṃskāre kṣayavṛddhī udāhṛte |

09.013c sūtrakārpāsikorṇānāṃ vṛddhir daśapalaṃ śatam || 13 ||

09.014a sthūlasūtravatāṃ teṣāṃ madhyānāṃ pañcakaṃ śatam |

09.014c tripalaṃ tu susūkṣmāṇām antaḥkṣaya udāhṛtaḥ || 14 ||

09.015a triṃśāṃśo romaviddhasya kṣayaḥ karmakṛtasya tu |

09.015c kauṣeyavalkalānāṃ tu naiva vṛddhir na ca kṣayaḥ || 15 ||

[p. 167 ]

09.016a krītvā nānuśayaṃ kuryād vaṇik paṇyavicakṣaṇaḥ |

09.016c vṛddhikṣayau tu jānīyāt paṇyānām āgamaṃ tathā || 16 ||

[p. 168 ]

Chapter 10

Samayasyānapākarma (Nonobservance of Conventions)

19 L tr. 130-131, cf. J tr. 74-75

10.001a pāṣaṇḍanaigamādīnāṃ sthitiḥ samaya ucyate |

10.001c samayasyānapākarma tad vivādapadaṃ smṛtam || 1 ||

10.002a pāṣaṇḍanaigamaśreṇīpūgavrātagaṇādiṣu |

10.002c saṃrakṣet samayaṃ rājā durge janapade tathā || 2 ||

10.003a yo dharmaḥ karma yac caiṣām upasthānavidhiś ca yaḥ |

10.003c yac caiṣāṃ vṛttyupādānam anumanyeta tat tathā || 3 ||

10.004a pratikūlaṃ ca yad rājñaḥ prakṛtyavamataṃ ca yat |

10.004c bādhakaṃ ca yad arthānāṃ tat tebhyo vinivartayet || 4 ||

10.005a mithaḥ saṅghātakaraṇam ahitaṃ śastradhāraṇam |

10.005c parasparopaghātaṃ ca teṣāṃ rājā na marṣayet || 5 ||

10.006a pṛthag gaṇāṃś ca ye bhindyus te vineyā viśeṣataḥ |

10.006c āvaheyur bhayaṃ ghoraṃ vyādhivat te hy upekṣitāḥ || 6 ||

10.007a doṣavat karaṇaṃ yat syād anāmnāyaprakalpitam |

10.007c pravṛttam api tad rājā śreyaskāmo nivartayet || 7 ||

[p. 169 ]

Chapter 11

Kṣetrajavivādaḥ (Land Disputes)

20 L tr. 132-140, cf. J tr. 75-80

11.001a setukedāramaryādāvikṛṣṭākṛṣṭaniścayāḥ |

11.001c kṣetrādhikārā yatra syur vivādaḥ kṣetrajas tu saḥ || 1 ||

11.002a kṣetrasīmāvirodheṣu sāmantebhyo viniścayaḥ |

11.002c nagaragrāmagaṇino ye ca vṛddhatamā narāḥ || 2 ||

11.003a grāmasīmāsu ca bahir ye syus tatkṛṣijīvinaḥ |

11.003c gopaśākunikavyādhā ye cānye vanagocarāḥ || 3 ||

11.004a samunnayeyus te sīmāṃ lakṣaṇair upalakṣitām |

11.004c tuṣāṅgārakapālaiś ca kumbhair āyatanair drumaiḥ || 4 ||

11.005a abhijñātaiś ca valmīkasthalanimnonnatādibhiḥ |

11.005c kedārārāmamārgaiś ca purāṇaiḥ setubhis tathā || 5 ||

11.006a nimnagāpahṛtotsṛṣṭanaṣṭacihnāsu bhūmiṣu |

11.006c tatpradeśānumānāc ca pramāṇair bhogadarśanaiḥ || 6 ||

11.007a atha ced anṛtaṃ brūyuḥ sāmantās tadviniścaye |

11.007c sarve pṛthak pṛthag daṇḍyā rājñā madhyamasāhasam || 7 ||

[p. 170 ]

11.008a gaṇavṛddhādayas tv anye daṇḍaṃ dāpyāḥ pṛthak pṛthak |

11.008c vineyāḥ prathamena syuḥ sāhasenānṛte sthitāḥ || 8 ||

11.009a naikaḥ samunnayet sīmāṃ naraḥ pratyayavān api |

11.009c gurutvād asya dharmasya kriyaiṣā bahuṣu sthitā || 9 ||

11.010a ekaś ced unnayet sīmāṃ sopavāsaḥ samāhitaḥ |

11.010c raktamālyāmbaradharaḥ kṣitim āropya mūrdhani || 10 ||

11.011a yadā ca na syur jñātāraḥ sīmāyā na ca lakṣaṇam |

11.011c tadā rājā dvayoḥ sīmām uddhared iṣṭataḥ svayam || 11 ||

11.012a etenaiva gṛhodyānanipānāyatanādiṣu |

11.012c vivādavidhir ākhyātas tathā grāmāntareṣu ca || 12 ||

11.013a avaskarasthalaśvabhrabhramasyandanikādibhiḥ |

11.013c catuṣpathasurasthānarathyāmārgān na rodhayet || 13 ||

11.014a parakṣetrasya madhye tu setur na pratiṣidhyate |

11.014c mahāguṇo 'lpabādhaś ca vṛddhir iṣṭā kṣaye sati || 14 ||

[p. 171 ]

11.015a setus tu dvididho jñeyaḥ kheyo bandhyas tathaiva ca |

11.015c toyapravartanān kheyo bandhyaḥ syāt tannivartanāt || 15 ||

11.016a nāntareṇodakaṃ sasyaṃ naśyed abhyudakena tu |

11.016c ya evānudake doṣaḥ sa evābhyudake smṛtaḥ || 16 ||

11.017a pūrvapravṛttam utsannam apṛṣṭvā svāminaṃ tu yaḥ |

11.017c setuṃ pravartayet kaścin na sa tatphalabhāg bhavet || 17 ||

11.018a mṛte tu svāmini punas tadvaṃśye vāpi mānave |

11.018c rājānam āmantrya tataḥ prakuryāt setukarma tat || 18 ||

11.019a ato 'nyathā kleśabhāk syān mṛgavyādhānudarśanāt |

11.019c iṣavas tasya naśyanti yo viddham anuvidhyati || 19 ||

11.020a aśaktapretanaṣṭeṣu kṣetrikeṣv anivāritaḥ |

11.020c kṣetraṃ ced vikṛṣet kaścid aśnuvīta sa tatphalam || 20 ||

11.021a vikṛṣyamāṇe kṣetre cet kṣetrikaḥ punar āvrajet |

11.021c khilopacāraṃ tat sarvaṃ dattvā svakṣetram āpnuyāt || 21 ||

11.022a tadaṣṭabhāgāpacayād yāvat sapta gatāḥ samāḥ |

11.022c samprāpte tv aṣṭame varṣe bhuktaṃ kṣetraṃ labheta saḥ || 22 ||

[p. 172 ]

11.023a saṃvatsareṇārdhakhilaṃ khilaṃ tad vatsarais tribhiḥ |

11.023c pañcavarṣāvasannaṃ tu syāt kṣetram aṭavīsamam || 23 ||

11.024a kṣetraṃ tripuruṣaṃ yat syād gṛhaṃ vā syāt kramāgatam |

11.024c rājaprasādād anyatra na tadbhogaḥ paraṃ nayet || 24 ||

11.025a utkramya tu vṛtiṃ yatra sasyaghāto gavādibhiḥ |

11.025c pālaḥ śāsyo bhavet tatra na cec chaktyā nivārayet || 25 ||

11.026a samūlasasyanāśe tu tatsvāmī samam āpnuyāt |

11.026c vadhena pālo mucyeta daṇḍaṃ svāmini pātayet || 26 ||

11.027a gauḥ prasūtā daśāhāt ca mahokṣājāvikuñjarāḥ |

11.027c nivāryās tu prayatnena teṣāṃ svāmī na daṇḍabhāk || 27 ||

11.028a māṣaṃ gāṃ dāpayed daṇḍaṃ dvau māṣau mahiṣīṃ tathā |

11.028c ajāvike savatse tu daṇḍaḥ syād ardhamāṣakaḥ || 28 ||

11.029a adaṇḍyā hastino 'śvāś ca prajāpālā hi te smṛtāḥ |

11.029c adaṇḍyā garbhiṇī gauś ca sūtikā cābhisāriṇī || 29 ||

[p. 173 ]

11.030a proktas tu dvir niṣaṇṇānāṃ vasantyāṃ tu caturguṇam |

11.030c pratyakṣacārakāṇāṃ tu cauradaṇḍaḥ smṛṭas tathā || 30 ||

11.031a yā naṣṭāḥ pāladoṣeṇa gāvaḥ kṣetraṃ samāśritāḥ |

11.031c na tatra gomino daṇḍaḥ pālas taṃ daṇḍam arhati || 31 ||

11.032a rājagrāhagṛhīto vā vajrāśanihato 'pi vā |

11.032c atha sarpeṇa daṣṭo vā giry agrāt patito 'pi vā || 32 ||

11.033a siṃhavyāghrahato vāpi vyādhibhiḥ caiva pātitaḥ |

11.033c na tatra doṣaḥ pālasya na ca doṣo 'sti gominām || 33 ||

11.034a gobhis tu bhakṣitaṃ dhānyaṃ yo naraḥ pratimārgati |

11.034c sāmantasya śado deyo dhānyaṃ yat tatra vāpitam |

11.034e gavatraṃ gomine deyaṃ dhānyaṃ tatkarṣikasya tu || 34 ||

11.035a grāmopānte ca yat kṣetraṃ vivītānte mahāpathe |

11.035c anāvṛte cet tannāśe na pālasya vyatikramaḥ || 35 ||

[p. 174 ]

11.036a pathi kṣetre vṛtiḥ kāryā yām uṣṭro nāvalokayet |

11.036c na laṅghayet paśur nāśvo na bhidyād yāṃ ca sūkaraḥ || 36 ||

11.037a gṛhaṃ kṣetraṃ ca vijñeyaṃ vāsahetuḥ kuṭumbinām |

11.037c tasmāt tan nākṣiped rājā tad dhi mūlaṃ kuṭumbinām || 37 ||

11.038a vṛddhe janapade rājño dharmaḥ kośaś ca vardhate |

11.038c hīyate hīyamāne ca vṛddhihetum ataḥ śrayet || 38 ||

[p. 175 ]

Chapter 12

Strīpuṃsayogaḥ (Relations between Men and Women)

21 L tr. 141-167, cf. J tr. 81-94

12.001a vivāhādividhiḥ strīṇāṃ yatra puṃsāṃ ca kīrtyate |

12.001c strīpuṃsayoganāmaitad vivādapadam ucyate || 1 ||

12.002a strīpuṃsayos tu sambandhād varaṇaṃ prāg vidhīyate |

12.002c varaṇād grahaṇaṃ pāṇeḥ saṃskāro 'tha dvilakṣaṇaḥ || 2 ||

12.003a tayor aniyataṃ proktaṃ varaṇaṃ doṣadarśanāt |

12.003c pāṇigrahaṇamantrābhyāṃ niyataṃ dāralakṣaṇam || 3 ||

12.004a brāhmaṇakṣatriyaviśāṃ śūdrāṇāṃ ca parigrahe |

12.004c svajātyā śreyasī bhāryā svajātyaś ca patiḥ striyāḥ || 4 ||

12.005a brāhmaṇasyānulomyena striyo 'nyās tisra eva tu |

12.005c śūdrāyāḥ prātilomyena tathānye patayas trayaḥ || 5 ||

12.006a dve bhārye kṣatriyasyānye vaiśyasyaikā prakīrtitā |

12.006c vaiśyāyā dvau patī jñeyāv eko 'nyaḥ kṣatriyāpatiḥ || 6 ||

12.007a ā saptamāt pañcamād vā bandhubhyaḥ pitṛmātṛtāḥ |

12.007c avivāhyāḥ sagotrāḥ syuḥ samānapravarās tathā || 7 ||

[p. 176 ]

12.008a parīkṣyaḥ puruṣaḥ puṃstve nijair evāṅgalakṣaṇaiḥ |

12.008c pumāṃś ced avikalpena sa kanyāṃ labdhum arhati || 8 ||

12.009a subaddhajatrujānvasthiḥ subaddhāṃsaśirodharaḥ |

12.009c sthūlaghāṭas tanūrutvag avilagnagatisvaraḥ || 9 ||

12.010a viṭ cāsya plavate nāpsu hlādi mūtraṃ ca phenilam |

12.010c pumān syāṃl lakṣaṇair etair viparītais tu paṇḍakaḥ || 10 ||

12.011a caturdaśavidhaḥ śāstre sa tu dṛṣṭo manīṣibhiḥ |

12.011c cikitsyaś cācikitsyaś ca teṣām ukto vidhiḥ kramāt || 11 ||

12.012a nisargapaṇḍo vadhriś ca pakṣapaṇḍas tathaiva ca |

12.012c abhiśāpād guro rogād devakrodhāt tathaiva ca || 12 ||

12.013a īrṣyāpaṇḍaś ca sevyaś ca vātaretā mukhebhagaḥ |

12.013c ākṣipto moghabījaś ca śālīno 'nyapatis tathā || 13 ||

12.014a tatrādyāv apratīkarau pakṣākhyo māsam ācaret |

12.014c anukramāt trayasyāsya kālaḥ saṃvatsaraḥ smṛtaḥ || 14 ||

[p. 177 ]

12.015a īrṣyāpaṇḍādayo ye 'nye catvāraḥ samudāhṛtāḥ |

12.015c santyaktavyāḥ patitavat kṣatayonyā api striyāḥ || 15 ||

12.016a ākṣiptamoghabījābhyām patyāv apratikarmaṇi |

12.016c patir anyaḥ smṛto nāryā vatsaraṃ sampratīkṣya tu || 16 ||

12.017a śālīnasyāpi dhṛṣṭastrīsaṃyogād bhajyate dhvajaḥ |

12.017c taṃ hīnavegam anyastrībālādyābhir upakramet || 17 ||

12.018a anyasyām yo manuṣyaḥ syād amanuṣyaḥ svayoṣiti |

12.018c labheta sānyaṃ bhartāram etat kāryaṃ prajāpateḥ || 18 ||

12.019a apatyārthaṃ striyaḥ sṛṣṭāḥ strī kṣetraṃ bījinaḥ prajāḥ |

12.019c kṣetraṃ bījavate deyaṃ nābījī kṣetram arhati || 19 ||

12.020a pitā dadyāt svayaṃ kanyām bhrātā vānumate pituḥ |

12.020c mātāmaho mātulaś ca sakulyā bāndhavās tathā || 20 ||

12.021a mātābhāve tu sarveṣāṃ prakṛtau yadi vartate |

12.021c tasyām aprakṛtisthāyāṃ dadyuḥ kanyāṃ svajātayaḥ || 21 ||

[p. 178 ]

12.022a yadā tu naiva kaścit syāt kanyā rājānam āvrajet |

12.022c anujñayā tasya varaṃ pratītya varayet svayam || 22 ||

12.023a savarṇam anurūpaṃ ca kularūpavayaḥśrutaiḥ |

12.023c saha dharmaṃ caret tena putrāṃś cotpādayet tataḥ || 23 ||

12.024a pratigṛhya ca yaḥ kanyāṃ naro deśāntaraṃ vrajet |

12.024c trīn ṛtūn samatikramya kanyānyaṃ varayed varam || 24 ||

12.025a kanyā nartum upekṣeta bāndhavebhyo nivedayet |

12.025c te cen na dadyus tāṃ bhartre te syur bhrūṇahabhiḥ samāḥ || 25 ||

12.026a yāvantaś ca rtavas tasyāḥ samatītā patiṃ vinā |

12.026c tāvatyo bhrūṇahatyāḥ syus tasya yo na dadāti tām || 26 ||

12.027a ato 'pravṛtte rajasi kanyāṃ dadyāt pitā sakṛt |

12.027c mahad enaḥ spṛśed enam anyathaiṣa vidhiḥ satām || 27 ||

12.028a sakṛd aṃśo nipatati sakṛt kanyā pradīyate |

12.028c sakṛd āha dadānīti trīṇy etāni sakṛt sakṛt || 28 ||

12.029a brāhmādiṣu vivāheṣu pañcasv eṣu vidhiḥ smṛtaḥ |

12.029c guṇāpekṣaṃ bhaved dānam āsurādiṣu ca triṣu || 29 ||

[p. 179 ]

12.030a kanyāyām prāptaśulkāyāṃ jyāyāṃś ced vara āvrajet |

12.030c dharmārthakāmasaṃyuktaṃ vācyaṃ tatrānṛtaṃ bhavet || 30 ||

12.031a nāduṣṭāṃ dūṣayet kanyāṃ nāduṣṭaṃ dūṣayed varam |

12.031c doṣe tu sati nāgaḥ syād anyonyaṃ tyajatos tayoḥ || 31 ||

12.032a dattvā nyāyena yaḥ kanyāṃ varāya na dadāti tām |

12.032c aduṣṭaś ced varo rājñā sa daṇḍyas tatra coravat || 32 ||

12.033a yas tu doṣavatīṃ kanyām anākhyāya prayacchati |

12.033c tasya kuryān nṛpo daṇḍaṃ pūrvasāhasacoditam || 33 ||

12.034a akanyeti tu yaḥ kanyāṃ brūyād dveṣeṇa mānavaḥ |

12.034c sa śataṃ prāpnuyād daṇḍaṃ tasyā doṣam adarśayan || 34 ||

12.035a pratigṛhya tu yaḥ kanyām aduṣṭām utsṛjed varaḥ |

12.035c vineyaḥ so 'py akāmo 'pi kanyāṃ tām eva codvahet || 35 ||

12.036a dīrghakutsitarogārtā vyaṅgā saṃsṛṣṭamaithunā |

12.036c dhṛṣṭānyagatabhāvā ca kanyādoṣāḥ prakīrtitāḥ || 36 ||

12.037a unmattaḥ patitaḥ klībo durbhagas tyaktabāndhavaḥ |

12.037c kanyādoṣau ca yau pūrvau eṣa doṣagaṇo vare || 37 ||

12.038a aṣṭau vivāhā varṇānāṃ saṃskārārthaṃ prakīrtitāḥ |

12.038c brāhmas tu prathamas teṣāṃ prājāpatyas tathaiva ca || 38 ||

[p. 180 ]

12.039a ārṣaś caivātha daivaś ca gāndharvaś cāsuras tathā |

12.039c rākṣaso 'nantaras tasmāt paiśācas tv aṣṭamaḥ smṛtaḥ || 39 ||

12.040a satkṛtyāhūya kanyāṃ tu brāhme dadyād tv alaṅkṛtām |

12.040c saha dharmaṃ carety uktvā prājāpatyo vidhīyate || 40 ||

12.041a vastragomithune dattvā vivāhas tv ārṣa ucyate |

12.041c antarvedyāṃ tu daivaḥ syād ṛtvije karma kurvate || 41 ||

12.042a icchantīm icchate prāhur gāndharvo nāma pañcamam |

12.042c vivāhas tv āsuro jñeyaḥ śulkasaṃvyavahārataḥ || 42 ||

12.043a prasahya haraṇād ukto vivāho rākṣasas tathā |

12.043c suptamattopagamanāt paiśācas tv aṣṭamo 'dhamaḥ || 43 ||

12.044a eṣāṃ tu dharmyās catvāro brāhmādyāḥ samudāhṛtāḥ |

12.044c sādhāraṇaḥ syād gāndharvas trayo 'dharmyās tv ataḥ pare || 44 ||

12.045a parapūrvāḥ striyas tv anyāḥ sapta proktā yathākramam |

12.045c punarbhūs trividhā tāsāṃ svairiṇī tu caturvidhā || 45 ||

12.046a kanyaivākṣatayonir yā pāṇigrahaṇadūṣitā |

12.046c punarbhūḥ prathamā soktā punaḥ saṃskāram arhati || 46 ||

12.047a kaumāraṃ patim utsṛjya yānyaṃ puruṣam āśritā |

12.047c punaḥ patyur gṛham yāyāt sā dvitīyā prakīrtitā || 47 ||

[p. 181 ]

12.048a asatsu devareṣu strī bāndhavair yā pradīyate |

12.048c savarṇāyāsapiṇḍāya sā tṛtīyā prakīrtitā || 48 ||

12.049a strī prasūtāprasūtā vā patyāv eva tu jīvati |

12.049c kāmāt samāśrayed anyaṃ prathamā svairiṇī tu sā || 49 ||

12.050a mṛte bhartari yā prāptān devarān apy apāsya tu |

12.050c upagacchet paraṃ kāmāt sā dvitīyā prakīrtitā || 50 ||

12.051a prāptā deśād dhanakrītā kṣutpipāsāturā ca yā |

12.051c tavāham ity upagatā sā tṛtīyā prakīrtitā || 51 ||

12.052a deśadharmān apekṣya strī gurubhir yā pradīyate |

12.052c utpannasāhasānyasmai sāntyā vai svairiṇī smṛtā || 52 ||

12.053a punarbhuvāṃ eṣa vidhiḥ svairiṇīnāṃ ca kīrtitaḥ |

12.053c pūrvā pūrvājaghanyāsāṃ śreyasī tūttarottarā || 53 ||

12.054a apatyam utpādayitus tāsāṃ yā śulkato hṛtā |

12.054c aśulkopanatāyāṃ tu kṣetrikasyaiva tat phalam || 54 ||

12.055a kṣetrikasya yad ajñātaṃ kṣetre bījaṃ pradīyate |

12.055c na tatra bījino bhāgaḥ kṣetrikasyaiva tad bhavet || 55 ||

[p. 182 ]

12.056a oghavātāhṛtaṃ bījaṃ kṣetre yasya prarohati |

12.056c phalabhug yasya tat kṣetraṃ na bījī phalabhāg bhavet || 56 ||

12.057a mahokṣo janayed vatsān yasya goṣu vraje caran |

12.057c tasya te yasya tā gāvo moghaṃ syanditam ārṣabham || 57 ||

12.058a kṣetrikānumataṃ bījaṃ yasya kṣetre pramucyate |

12.058c tadapatyaṃ dvayor eva bījikṣetrikayor matam || 58 ||

12.059a narte kṣetraṃ bhavet sasyaṃ na ca bījaṃ vināsti tat |

12.059c ato 'patyaṃ dvayor iṣṭaṃ pitur mātuś ca dharmataḥ || 59 ||

12.060a nāthavatyā paragṛhe saṃyuktasya striyā saha |

12.060c dṛṣṭaṃ saṅgrahaṇaṃ tajjñair nāgatāyāḥ svayaṃ gṛhe || 60 ||

12.061a praduṣṭatyaktadārasya klībasya kṣamakasya ca |

12.061c svecchayopeyuṣo dārān na doṣaḥ sāhaso bhavet || 61 ||

12.062a parastriyā sahākāle 'deśe vā bhavato mithaḥ |

12.062c sthānasambhāṣaṇāmodās trayaḥ saṅgrahaṇakramāḥ || 62 ||

[p. 183 ]

12.063a nadīnāṃ saṅgame tīrtheṣv ārāmeṣu vaneṣu ca |

12.063c strī pumāṃś ca sameyātāṃ grāhyaṃ saṅgrahaṇaṃ bhavet || 63 ||

12.064a dūtīprasthāpanaiś caiva lekhāsampreṣaṇair api |

12.064c anyair api vyabhicāraiḥ sarvaṃ saṅgrahaṇaṃ smṛtam || 64 ||

12.065a striyaṃ spṛśed adeśe yaḥ spṛṣṭo vā marśayet tathā |

12.065c parasparasyānumate tac ca saṅgrahaṇaṃ bhavet || 65 ||

12.066a bhakṣair vā yadi vā bhojyair vastrair mālyais tathaiva ca |

12.066c sampreṣyamānair gandhaiś ca sarvaṃ saṅgrahaṇaṃ smṛtam || 66 ||

12.067a darpād vā yadi vā mohāc chlāghayā vā svayaṃ vadet |

12.067c mameyaṃ bhuktapūrveti sarvaṃ saṅgrahaṇaṃ smṛtam || 67 ||

12.068a pāṇau yaś ca nigṛhṇīyad veṇyāṃ vastrāntare 'pi vā |

12.068c tiṣṭha tiṣṭheti vā bruyāt sarvaṃ saṅgrahaṇaṃ smṛtam || 68 ||

[p. 184 ]

12.069a svajātyatikrame puṃsāṃ uktam uttamasāhasam |

12.069c viparyaye madhyamas tu prātilome pramāpaṇam || 69 ||

12.070a kanyāyām asakāmāyāṃ dvyāṅgulasyāvakartanam |

12.070c uttamāyāṃ vadhas tv eva sarvasvaharaṇaṃ tathā || 70 ||

12.071a sakāmāyāṃ tu kanyāyāṃ savarṇe nāsty atikramaḥ |

12.071c kintv alaṅkṛtya satkṛtya sa evaināṃ samudvahet || 71 ||

12.072a mātā mātṛṣvasā śvaśrūr mātulānī pitṛṣvasā |

12.072c pitṛvyasakhiśiṣyastrī bhaginī tatsakhī snuṣā || 72 ||

12.073a duhitācāryabhāryā ca sagotrā śaraṇāgatā |

12.073c rājñī pravrajitā dhātrī sādhvī varṇottamā ca yā || 73 ||

12.074a āsām anyatamāṃ gatvā gurutalpaga ucyate |

12.074c śiśnasyotkartanaṃ daṇḍo nānyas tatra vidhīyate || 74 ||

12.075a paśuyonyām atikrāman vineyaḥ sa damaṃ śatam |

12.075c madhyamaṃ sāhasaṃ goṣu tad evāntyāvasāyiṣu || 75 ||

12.076a agamyāgāminaḥ śāsti daṇḍo rājñā pracoditaḥ |

12.076c prāyaścittavidhāv atra prāyaścittaṃ viśodhanam || 76 ||

12.077a svairiṇy abrāhmaṇī veśyā dāsī niṣkāsinī ca yā |

12.077c gamyāḥ syur ānulomyena striyo na pratilomataḥ || 77 ||

[p. 185 ]

12.078a āsv eva tu bhujiṣyāsu doṣaḥ syāt paradāravat |

12.078c gamyā api hi nopeyās tāś ced anyaparigrahāḥ || 78 ||

12.079a anutpannaprajāyās tu patiḥ preyād yadi striyāḥ |

12.079c niyuktā gurubhir gacched devaraṃ putrakāmyayā || 79 ||

12.080a sa ca tāṃ pratipadyeta tathaivā putrajanmataḥ |

12.080c putre jāte nivarteta viplavaḥ syād ato 'nyathā || 80 ||

12.081a ghṛtenābhyajya gātrāṇi tailenāvikṛtena vā |

12.081c mukhān mukhaṃ pariharan gātrair gātrāṇy asaṃspṛśan || 81 ||

12.082a striyaṃ putravatīṃ vandhyāṃ nīrajaskām anicchantīm |

12.082c na gacched garbhiṇīṃ nindyām aniyuktāṃ ca bandhubhiḥ || 82 ||

12.083a aniyuktā tu yā nārī devarāj janayet sutam |

12.083c jārajātam arikthīyaṃ tam āhur dharmavādinaḥ || 83 ||

12.084a tathāniyukto bhāryāyāṃ yavīyāñ jyāyaso vrajet |

12.084c yavīyaso vā yo jyāyān ubhau tau gurutalpagau || 84 ||

12.085a kule tadavaśeṣe tu santānārthaṃ na kāmataḥ |

12.085c niyukto gurubhir gacched bhrātṛbhāryāṃ yavīyasaḥ || 85 ||

[p. 186 ]

12.086a avidyamāne tu gurau rājño vācyaḥ kulakṣayaḥ |

12.086c tatas tadvacanād gacched anuśiṣya striyā saha || 86 ||

12.087a pūrvoktenaiva vidhinā snātāṃ puṃsavane śuciḥ |

12.087c sakṛd ā garbhādhānād vā kṛte garbhe snuṣaiva sā || 87 ||

12.088a ato 'nyathā vartamānaḥ pumān strī vāpi kāmataḥ |

12.088c vineyau subhṛśaṃ rājñā kilbiṣī syād anigrahāt || 88 ||

12.089a īrṣyāsūyasamutthe tu saṃrambhe rāgahetuke |

12.089c dampatī vivadeyātāṃ na jñātiṣu na rājani || 89 ||

12.090a anyonyaṃ tyajator nāgaḥ syād anyonyaviruddhayoḥ |

12.090c strīpuṃsayor nigūḍhāyā vyabhicārād ṛte striyāḥ || 90 ||

12.091a vyabhicāre striyā mauṇḍyam adhaḥśayanam eva ca |

12.091c kadannaṃ vā kuvāsaś ca karma cāvaskaroñjhanam || 91 ||

12.092a strīdhanabhraṣṭasarvasvāṃ garbhavisraṃsinīṃ tathā |

12.092c bhartuś ca vadham icchantīṃ striyaṃ nirvāsayed gṛhāt || 92 ||

[p. 187 ]

12.093a anarthaśīlāṃ satataṃ tathaivāpriyavādinīm |

12.093c pūrvāśinīṃ ca yā bhartuḥ striyaṃ nirvāsayed budhaḥ || 93 ||

12.094a vandhyāṃ strījananīṃ nindyāṃ pratikulāṃ ca sarvadā |

12.094c kāmato nābhinandeta kurvann evaṃ sa doṣabhāk || 94 ||

12.095a anukūlām avāgduṣṭāṃ dakṣāṃ sādhvīṃ prajāvatīm |

12.095c tyajan bhāryām avasthāpyo rājñā daṇḍena bhūyasā || 95 ||

12.096a ajñātadoṣeṇoḍhā yā nirgatā nānyam āśritā |

12.096c bandhubhiḥ sā niyoktavyā nirbandhuḥ svayam āśrayet || 96 ||

12.097a naṣṭe mṛte pravrajite klībe ca patite patau |

12.097c pañcasv āpatsu nārīṇāṃ patir anyo vidhīyate || 97 ||

12.098a aṣṭau varṣāṇy udīkṣeta brāhmaṇī proṣitaṃ patim |

12.098c aprasūtā tu catvāri parato 'nyaṃ samāśrayet || 98 ||

12.099a kṣatriyā ṣaṭ samās tiṣṭhed aprasūtā samātrayam |

12.099c vaiśyā prasūtā catvāri dve same tv itarā vaset || 99 ||

12.100a na śūdrāyāḥ smṛtaḥ kālo na ca dharmavyatikramaḥ |

12.100c viśeṣato 'prasūtāyāḥ saṃvatsaraparā sthitiḥ || 100 ||

12.101a apravṛttau smṛtaḥ dharma eṣa proṣitayoṣitām |

12.101c jīvati śrūyamāṇe tu syād eṣa dviguṇo vidhiḥ || 101 ||

[p. 188 ]

12.102a prajāpravṛttau bhūtānāṃ sṛṣṭir eṣā prajāpateḥ |

12.102c ato 'nyagamane strīṇām evaṃ doṣo na vidyate || 102 ||

12.103a ānulomyena varṇānāṃ yaj janma sa vidhiḥ smṛtaḥ |

12.103c prātilomyena yaj janma sa jñeyo varṇasaṅkaraḥ || 103 ||

12.104a anantaraḥ smṛtaḥ putraḥ putra ekāntaras tathā |

12.104c dvyantaraś cānulomyena tathaiva pratilomataḥ || 104 ||

12.105a ugraḥ pāraśavaś caiva niṣādaś cānulomataḥ |

12.105c uttamebhyas trayas tribhyaḥ śūdrāputrāḥ prakīrtitāḥ || 105 ||

12.106a brāhmaṇyā api cāṇḍālasūtavaidehakā api |

12.106c aparebhyas trayas tribhyā vijñeyaḥ pratilomataḥ || 106 ||

12.107a ambaṣṭho māgadhaś caiva kṣattā ca kṣatriyāsutāḥ |

12.107c ānulomyena tatraiko dvau jñeyau pratilomataḥ || 107 ||

12.108a vaiśyāputrās tu dauṣṣantayavanāyogavā api |

12.108c prātilomyena yatraiko dvau jñeyau cānulomajau || 108 ||

12.109a sūtādyāḥ pratilomās tu ye jātipratilomajāḥ |

12.109c te saṅkarāḥ śvapākādyās teṣāṃ triḥ saptako gaṇaḥ || 109 ||

12.110a savarṇo brāhmaṇīputraḥ kṣatriyāyām anantaraḥ |

12.110c ambaṣṭhograu tathā putrāv evaṃ kṣatriyavaiśyayoḥ || 110 ||

[p. 189 ]

12.111a ekāntaras tu dauṣṣanto vaiśyāyāṃ brāhmaṇāt sutaḥ |

12.111c śūdrāyāṃ kṣatriyāt tadvan niṣādo nāma jāyate || 111 ||

12.112a śūdrā pāraśavaṃ sūte brāhmaṇād uttaraṃ sutam |

12.112c ānulomyena varṇānāṃ putrā hy ete prakīrtitāḥ || 112 ||

12.113a sūtaś ca māgadhaś caiva putrāv āyogavas tathā |

12.113c prātilomyena varṇānāṃ tadvad ete 'py anantarāḥ || 113 ||

12.114a anantaraḥ smṛtaḥ sūto brāhmaṇyāṃ kṣatriyāt sutaḥ |

12.114c māgadhāyogavau tadvad dvī putrau vaiśyaśūdrayoḥ || 114 ||

12.115a brāhmaṇy ekāntaraṃ vaiśyāt sūte vaidehakaṃ sutam |

12.115c kṣattāraṃ kṣatriyā śūdrāt putram ekāntaraṃ tathā || 115 ||

12.116a dvyantaraḥ prātilomyena pāpiṣṭhaḥ sati saṅkare |

12.116c cāṇḍālo jāyate śūdrād brāhmaṇī yatra muhyati || 116 ||

12.117a rājñā parīkṣyaṃ na yathā jāyate varṇasaṅkaraḥ |

12.117c tasmād rājñā viśeṣeṇa trayī rakṣyā tu saṅkarāt || 117 ||

[p. 190 ]

Chapter 13

Dāyabhāgaḥ (Partition of Inheritance)

22 L tr. 168-180, cf. J tr. 94-101

13.001a vibhāgo 'rthasya pitryasya putrair yatra prakalpyate |

13.001c dāyabhāga iti proktaṃ tad vivādapadaṃ budhaiḥ || 1 ||

13.002a pitary ūrdhvaṃ mṛte putrā vibhajeyur dhanaṃ pituḥ |

13.002c mātur duhitaro 'bhāve duhitÏṛṇāṃ tadanvayaḥ || 2 ||

13.003a mātur nivṛtte rajasi prattāsu bhaginīṣu ca |

13.003c niraṣṭe vāpy amaraṇe pitary uparataspṛhe || 3 ||

13.004a pitaiva vā svayaṃ putrān vibhajed vayasi sthitaḥ |

13.004c jyeṣṭhaṃ śreṣṭhavibhāgena yathā vāsya matir bhavet || 4 ||

13.005a bibhṛyād vecchataḥ sarvāñ jyeṣṭho bhrātā yathā pitā |

13.005c bhrātā śaktaḥ kaniṣṭho vā śaktyapekṣaḥ kule kriyā || 5 ||

13.006a śauryabhāryādhane hitvā yac ca vidyādhanaṃ bhavet |

13.006c trīṇy etāny avibhājyāni prasādo yaś ca paitṛkaḥ || 6 ||

[p. 191 ]

13.007a mātrā ca svadhanaṃ dattaṃ yasmai syāt prītipūrvakam |

13.007c tasyāpy eṣa vidhir dṛṣṭo mātāpīṣṭe yathā pitā || 7 ||

13.008a adhyagnyadhyāvahanikaṃ bhartṛdāyas tathaiva ca |

13.008c bhrātṛmātṛpitṛbhyaś ca ṣaḍvidhaṃ strīdhanaṃ smṛtam || 8 ||

13.009a strīdhanaṃ tadapatyānāṃ bhartṛgāmy aprajāsu ca |

13.009c brāhmādiṣu catuḥṣv āhuḥ pitṛgāmītareṣu tu || 9 ||

13.010a kuṭumbaṃ bibhṛyād bhrātur yo vidyām adhigacchataḥ |

13.010c bhāgaṃ vidyādhanāt tasmāt sa labhetāśruto 'pi san || 10 ||

13.011a vaidyo 'vaidyāya nākāmo dadyād aṃśaṃ svato dhanāt |

13.011c pitṛdravyaṃ tad āśritya na cet tena tad āhṛtam || 11 ||

13.012a dvāv āṃśau pratipadyeta vibhajann ātmanaḥ pitā |

13.012c samāṃśabhāginī mātā putrāṇāṃ syān mṛte patau || 12 ||

13.013a jyeṣṭhāyāṃśo 'dhiko deyaḥ jyeṣṭhāya tu varaḥ smṛtaḥ |

13.013c samāṃśabhājaḥ śeṣāḥ syur aprattā bhaginī tathā || 13 ||

13.014a kṣetrajeṣv api putreṣu tadvaj jāteṣu dharmataḥ |

13.014c varṇāvareṣv aṃśahānir ūḍhājāteṣv anukramāt || 14 ||

[p. 192 ]

13.015a pitraiva tu vibhaktā ye hīnādhikasamair dhanaiḥ |

13.015c teṣāṃ sa eva dharmaḥ syāt sarvasya hi pitā prabhuḥ || 15 ||

13.016a kānīnaś ca sahoḍhaś ca gūḍhāyāṃ yaś ca jāyate |

13.016c teṣāṃ voḍhāpitā jñeyas te ca bhāgaharāḥ smṛtāḥ || 16 ||

13.017a ajñātapitṛko yaś ca kānīno 'nūḍhamātṛkaḥ |

13.017c mātāmahāya dadyāt sa piṇḍaṃ rikthaṃ hareta ca || 17 ||

13.018a jātā ye tv aniyuktāyām ekena bahubhis tathā |

13.018c arikthabhājas te sarve bījinām eva te sutāḥ || 18 ||

13.019a dadyus te bījine piṇḍaṃ mātā cec chulkato hṛtā |

13.019c aśulkopagatāyāṃ tu piṇḍadā voḍhur eva te || 19 ||

13.020a pitṛdviṭ patitaḥ paṇḍo yaś ca syād aupapātikaḥ |

13.020c aurasā api naite 'ṃśaṃ labheran kṣetrajāḥ kutaḥ || 20 ||

13.021a dīrghatīvrāmayagrastā jaḍonmattāndhapaṅgavaḥ |

13.021c bhartavyāḥ syuḥ kule caite tatputrās tv aṃśabhāginaḥ || 21 ||

13.022a dvirāmuṣyāyaṇā dadyur dvābhyāṃ piṇḍodake pṛthak |

13.022c rikthād ardhāṃśam ādadyur bījikṣetrikayos tathā || 22 ||

[p. 193 ]

13.023a saṃsṛṣṭināṃ tu yo bhāgas teṣām eva sa iṣyate |

13.023c ato 'nyathāṃśabhājo hi nirbījiṣv itarān iyāt || 23 ||

13.024a bhrātÏṛṇām aprajaḥ preyāt kaścic cet pravrajet tu vā |

13.024c vibhajeyur dhanaṃ tasya śeṣās tu strīdhanaṃ vinā || 24 ||

13.025a bharaṇam cāsya kurvīran strīṇām ā jīvitakṣayāt |

13.025c rakṣanti śayyāṃ bhartuś ced ācchindyur itarāsu tu || 25 ||

13.026a syād yasya duhitā tasyāḥ pitraṃśo bharaṇe mataḥ |

13.026c ā saṃskārād bhajed enāṃ parato bibhṛyāt patiḥ || 26 ||

13.027a mṛte bhartary aputrāyāḥ patipakṣaḥ prabhuḥ striyāḥ |

13.027c viniyogātmarakṣāsu bharaṇe ca sa īśvaraḥ || 27 ||

13.028a parikṣīṇe patikule nirmaṇuṣye nirāśraye |

13.028c tatsapiṇḍeṣu vāsatsu pitṛpakṣaḥ prabhuḥ striyāḥ || 28 ||

13.029a pakṣadvayāvasāne tu rājā bhartā smṛtaḥ striyāḥ |

13.029c sa tasyā bharaṇaṃ kuryān nigṛhṇīyāt pathaś cyutām || 29 ||

13.030a svātantryād vipraṇaśyanti kule jātā api striyaḥ |

13.030c asvātantryam atas tāsāṃ prajāpatir akalpayat || 30 ||

13.031a pitā rakṣati kaumāre bhartā rakṣati yauvane |

13.031c putrā rakṣanti vaidhavye na strī svātantryam arhati || 31 ||

[p. 194 ]

13.032a yac chiṣṭaṃ pitṛdāyebhyo dattva rṇaṃ paitṛkaṃ ca yat |

13.032c bhrātṛbhis tad vibhaktavyam ṛṇī na syād yathā pitā || 32 ||

13.033a yeṣāṃ ca na kṛtāḥ pitrā saṃskāravidhayaḥ kramāt |

13.033c kartavyā bhrātṛbhis teṣāṃ paitṛkād eva te dhanāt || 33 ||

13.034a avidyamāne pitrye 'rthe svāṃśād uddhṛtya vā punaḥ |

13.034c avaśyakāryāḥ saṃskārā bhrātÏṛṇāṃ pūrvasaṃskṛtaiḥ || 34 ||

13.035a kuṭumbārtheṣu codyuktas tatkāryaṃ kurute ca yaḥ |

13.035c sa bhrātṛbhir bṛṃhaṇīyo grāsāchādanavāhanaiḥ || 35 ||

13.036a vibhāgadharmasandehe dāyādānāṃ vinirṇaye |

13.036c jñātibhir bhāgalekhyaiś ca pṛthakkāryapravartanāt || 36 ||

13.037a bhrātÏṛṇām avibhaktānām eko dharmaḥ pravartate |

13.037c vibhāge sati dharmo 'pi bhaved eṣāṃ pṛthak pṛthak || 37 ||

13.038a dānagrahaṇapaśvannagṛhakṣetraparigrahāḥ |

13.038c vibhaktānāṃ pṛthag jñeyāḥ pākadharmāgamavyayāḥ || 38 ||

13.039a sākṣitvaṃ prātibhāvyaṃ ca dānaṃ grahaṇam eva ca |

13.039c vibhaktā bhrātaraḥ kūryur nāvibhaktā parasparam || 39 ||

[p. 195 ]

13.040a yeṣām etāḥ kriyā loke pravartante svarikthinām |

13.040c vibhaktān avagaccheyur lekhyam apy antareṇa tān || 40 ||

13.041a yady ekajātā bahavaḥ pṛthagdharmāḥ pṛthakkriyāḥ |

13.041c pṛthakkarmaguṇopetā na te kṛtyeṣu sammatāḥ || 41 ||

13.042a svān bhāgān yadi dadyus te vikrīṇīrann athāpi vā |

13.042c kuryur yatheṣṭaṃ tat sarvam īśante svadhanasya te || 42 ||

13.043a aurasaḥ kṣetrajaś caiva putrikāputra eva ca |

13.043c kānīnaś ca sahoḍhaś ca gūḍhotpannas tathaiva ca || 43 ||

13.044a paunarbhavo 'paviddhaś ca labdhaḥ krītaḥ kṛtas tathā |

13.044c svayaṃ copagataḥ putrā dvādaśaita udāhṛtāḥ || 44 ||

13.045a teṣāṃ ṣaḍ bandhudāyādāḥ ṣaḍ adāyādabāndhavāḥ |

13.045c pūrvaḥ pūrvaḥ smṛtaḥ śreyāj jaghanyo yo ya uttaraḥ || 45 ||

13.046a kramād dhy ete prapadyeran mṛte pitari taddhanam |

13.046c jyāyaso jyāyaso 'bhāve jaghanyas tad avāpnuyāt || 46 ||

[p. 196 ]

13.047a putrābhāve tu duhitā tulyasantānadarśanāt |

13.047c putraś ca duhitā coktau pituḥ santānakārakau || 47 ||

13.048a abhāve tu duhitṝṇāṃ sakulyā bāndhavās tataḥ |

13.048c tataḥ sajātyāḥ sarveṣām abhāve rājagāmi tat || 48 ||

13.049a anyatra brāhmaṇāt kintu rājā dharmaparāyaṇaḥ |

13.049c sa strīṇāṃ jīvanaṃ dadyād eṣa dāyavidhiḥ smṛtaḥ || 49 ||

[p. 197 ]

Chapter 14

Sāhasam (Violent Acts)

23 L tr. 181-185, cf. J tr. 101-104

14.001a sahasā kriyate karma yatkiñcid baladarpitaiḥ |

14.001c tat sāhasam iti proktaṃ saho balam ihocyate || 1 ||

14.002a tat punas trividhaṃ jñeyaṃ prathamaṃ madhyamaṃ tathā |

14.002c uttamaṃ ceti śāstreṣu tasyoktaṃ lakṣaṇaṃ pṛthak || 2 ||

14.003a phalamūlodakādīnāṃ kṣetropakaraṇasya ca |

14.003c bhaṅgākṣepopamardādyaiḥ prathamaṃ sāhasaṃ smṛtam || 3 ||

14.004a vāsaḥpaśvannapānānām gṛhopakaraṇasya ca |

14.004c etenaiva prakāreṇa madhyamaṃ sāhasaṃ smṛtam || 4 ||

14.005a vyāpādo viṣaśastrād yaiḥ paradārapradharṣaṇam |

14.005c prāṇoparodhi yac cānyad uktam uttamasāhasam || 5 ||

14.006a tasya daṇḍaḥ kriyāpekṣaḥ prathamasya śatāvaraḥ |

14.006c madhyamasya tu śāstrajñair jñeyaḥ pañcaśatāvaraḥ || 6 ||

14.007a vadhaḥ sarvasvaharaṇaṃ purān nirvāsanāṅkane |

14.007c tadaṅgaccheda ity ukto daṇḍa uttamasāhase || 7 ||

[p. 198 ]

14.008a aviśeṣeṇa sarveṣām eṣa daṇḍavidhiḥ smṛtaḥ |

14.008c vadhād ṛte brāhmaṇasya na vadhaṃ brāhmaṇo 'rhati || 8 ||

14.009a śiraso muṇḍanaṃ daṇḍas tasya nirvāsanaṃ purāt |

14.009c lalāṭe cābhiśastāṅkaḥ prayāṇaṃ gardabhena ca || 9 ||

14.010a syātāṃ saṃvyavahāryau tau dhṛtadaṇḍau tu pūrvayoḥ |

14.010c dhṛtadaṇḍo 'py asambhojyo jñeya uttamasāhase || 10 ||

14.011a tasyaiva bhedaḥ steyaṃ syād viśeṣas tatra cocyate |

14.011c atisāhasam ākramya steyam āhuś chalena tu || 11 ||

14.012a tad api trividhaṃ proktaṃ dravyāpekṣaṃ manīṣibhiḥ |

14.012c kṣudramadhyottamānāṃ tu dravyāṇām apakarṣaṇāt || 12 ||

14.013a mṛdbhāṇḍāsanakhaṭvāsthidārucarmatṛṇādi yat |

14.013c śamīdhānyamudgādīni kṣudradravyam udāhṛtam || 13 ||

14.014a vāsaḥ kauśeyavarjaṃ ca govarjaṃ paśavas tathā |

14.014c hiraṇyavarjaṃ lohaṃ ca madhyaṃ vrīhiyavā api || 14 ||

14.015a hiraṇyaratnakauśeyastrīpuṅgogajavājinaḥ |

14.015c devabrāhmaṇarājñāṃ ca dravyaṃ vijñeyam uttamam || 15 ||

[p. 199 ]

14.016a upāyair vividhair eṣāṃ chalayitvāpakarṣaṇam |

14.016c suptapramattamattebhyaḥ steyam āhur manīṣiṇaḥ || 16 ||

14.017a sahoḍhagrahaṇāt steyaṃ hoḍhe 'saty upabhogataḥ |

14.017c śaṅkā tv asajjanaikārthyād anāyavyayatas tathā || 17 ||

14.018a bhaktāvakāśadātāraḥ stenānāṃ ye prasarpatām |

14.018c śaktāś ca ya upekṣante te 'pi taddoṣabhāginaḥ || 18 ||

14.019a utkrośatāṃ janānāṃ ca hriyamāṇe dhane 'pi ca |

14.019c śrutvā ye nābhidhāvanti te 'pi taddoṣabhāginaḥ || 19 ||

14.020a sāhaseṣu ya evoktas triṣu daṇḍo manīṣibhiḥ |

14.020c sa eva daṇḍaḥ steye 'pi dravyeṣu triṣv anukramāt || 20 ||

14.021a gavādiṣu praṇaṣṭeṣu dravyeṣv apahṛteṣu vā |

14.021c padenānveṣaṇaṃ kuryur ā mūlāt tadvido janāḥ || 21 ||

14.022a grāme vraje vivīte vā yatra sannipatet padam |

14.022c voḍhavyaṃ tad bhavet tena na cet so 'nyatra tan nayet || 22 ||

14.023a pade pramūḍhe bhagne vā viṣamatvāj janāntike |

14.023c yas tv āsannataro grāmo vrajo vā tatra pātayet || 23 ||

[p. 200 ]

14.024a same 'dhvani dvayor yatra tena prāyo 'śucir janaḥ |

14.024c pūrvāpadānair dṛṣṭo vā saṃsṛṣṭo vā durātmabhiḥ || 24 ||

14.025a grāmeṣv anveṣaṇaṃ kuryuś caṇḍālavadhakādayaḥ |

14.025c rātrisañcāriṇo ye ca bahiḥ kuryur bahiścarāḥ || 25 ||

14.026a steneṣv alabhyamāneṣu rājā dadyāt svakād dhanāt |

14.026c upekṣamāṇo hy enasvī dharmād arthāc ca hīyate || 26 ||

[p. 201 ]

Chapter 15-16

Vāgdaṇḍapāruṣye (Verbal and Physical Assault)

24 L tr. 186-192, cf. J tr. 105-108

15-16.001a deśajātikulādīnām ākrośanyaṅgasaṃhitam |

15-16.001c yad vacaḥ pratikūlārthaṃ vākpāruṣyaṃ tad ucyate || 1 ||

15-16.002a niṣṭhurāślīlatīvratvāt tad api trividhaṃ smṛtam |

15-16.002c gauravānukramād asya daṇḍo 'py atra kramād guruḥ || 2 ||

15-16.003a sākṣepaṃ niṣṭhuraṃ jñeyam aślīlaṃ nyaṅgasaṃyutam |

15-16.003c pātanīyair upakrośais tīvram āhur manīṣiṇaḥ || 3 ||

15-16.004a paragātreṣv abhidroho hastapādāyudhādibhiḥ |

15-16.004c bhasmādibhiś copaghāto daṇḍapāruṣyam ucyate || 4 ||

15-16.005a tasyāpi dṛṣṭaṃ traividhyaṃ mṛdumadhyottamaṃ kramāt |

15-16.005c avagūraṇaniḥsaṅgapātanakṣatadarśanaiḥ || 5 ||

15-16.006a hīnamadhyottamānāṃ tu dravyāṇām samatikramāt |

15-16.006c trīṇy eva sāhasāny āhus tatra kaṇṭakaśodhanam || 6 ||

15-16.007a vidhiḥ pañcavidhas tūkta etayor ubhayor api |

15-16.007c viśuddhir daṇḍabhāktvaṃ ca tatra sambadhyate yathā || 7 ||

[p. 202 ]

15-16.008a pāruṣye sati saṃrambhād utpanne kṣubdhayor dvayoḥ |

15-16.008c sa manyate yaḥ kṣamate daṇḍabhāg yo 'tivartate || 8 ||

15-16.009a pāruṣyadoṣāvṛtayor yugapat sampravṛttayoḥ |

15-16.009c viśeṣaś cen na dṛśyeta vinayaḥ syāt samas tayoḥ || 9 ||

15-16.010a pūrvam ākṣārayed yas tu niyataṃ syāt sa doṣabhāk |

15-16.010c paścād yaḥ so 'py asatkārī pūrve tu vinayo guruḥ || 10 ||

15-16.011a dvayor āpannayos tulyam anubadhnāti yaḥ punaḥ |

15-16.011c sa tayor daṇḍam āpnoti pūrvo vā yadi vetaraḥ || 11 ||

15-16.012a śvapākapaṇḍacaṇḍālavyaṅgeṣu vadhavṛttiṣu |

15-16.012c hastipavrātyadāreṣu gurvācāryāṅganāsu ca || 12 ||

15-16.013a maryādātikrame sadyo ghāta evānuśāsanam |

15-16.013c na ca taddaṇḍapāruṣye doṣam āhur manīṣiṇaḥ || 13 ||

15-16.014a yam eva hy ativarterann ete santaṃ janaṃ nṛṣu |

15-16.014c sa eva vinayaṃ kuryān na tadvinayabhāṅ nṛpaḥ || 14 ||

15-16.015a malā hy ete manuṣyeṣu dhanam eṣāṃ malātmakam |

15-16.015c api tān ghātayed rājā nārthadaṇḍena daṇḍayet || 15 ||

[p. 203 ]

15-16.016a śataṃ brāhmaṇam ākruśya kṣatriyo daṇḍam arhati |

15-16.016c vaiśyo 'dhyardhaṃ śataṃ dve vā śūdras tu vadham arhati || 16 ||

15-16.017a vipraḥ pañcāśataṃ daṇḍyaḥ kṣatriyasyābhiśaṃsane |

15-16.017c vaiśye syād ardhapañcāśac chūdre dvādaśako damaḥ || 17 ||

15-16.018a samavarṇadvijātīnāṃ dvādaśaiva vyatikrame |

15-16.018c vādeṣv avacanīyeṣu tad eva dviguṇaṃ bhavet || 18 ||

15-16.019a kāṇam apy athavā khañjam anyaṃ vāpi tathāvidham |

15-16.019c tathyenāpi bruvan dāpyo rājñā kārṣāpaṇāvaram || 19 ||

15-16.020a na kilbiṣeṇāpavadec chāstrataḥ kṛtapāvanam |

15-16.020c na rājñā dhṛtadaṇḍaṃ ca daṇḍabhāk tadvyatikramāt || 20 ||

15-16.021a loke 'smin dvāv avaktavyāv adaṇḍyau ca prakīrtitau |

15-16.021c brāhmaṇaś caiva rājā ca tau hīdaṃ bibhṛto jagat || 21 ||

15-16.022a patitaṃ patitety uktvā cauraṃ caureti vā punaḥ |

15-16.022c vacanāt tulyadoṣaḥ syān mithyā dvir doṣatāṃ vrajet || 22 ||

15-16.023a nāmajātigrahaṃ teṣām abhidroheṇa kurvataḥ |

15-16.023c nikheyo 'yomayaḥ śaṅkuḥ śūdrasyāṣṭādaśāṅgulaḥ || 23 ||

15-16.024a dharmāpadeśaṃ darpeṇa dvijānām asya kurvataḥ |

15-16.024c taptam āsecayet tailaṃ vaktre śrotre ca pārthivaḥ || 24 ||

[p. 204 ]

15-16.025a yenāṅgenāvaro varṇo brāhmaṇasyāparādhnuyāt |

15-16.025c tad aṅgaṃ tasya chettavyam evaṃ śuddhim avāpnuyāt || 25 ||

15-16.026a sahāsanam abhiprepsur utkṛṣṭasyāvakṛṣṭajaḥ |

15-16.026c kaṭyāṃ kṛṭāṅko nirvāsyaḥ sphigdeśaṃ vāsya kartayet || 26 ||

15-16.027a avaniṣṭhīvato darpād dvāv oṣṭhau chedayen nṛpaḥ |

15-16.027c avamūtrayataḥ śiśnam avaśardhayato gudam || 27 ||

15-16.028a keśeṣu gṛhṇato hastau chedayed avicārayan |

15-16.028c pādayor nāsikāyāṃ ca grīvāyāṃ vṛṣaṇeṣu ca || 28 ||

15-16.029a upakruśya tu rājānaṃ vartmani sve vyavasthitam |

15-16.029c jihvāchedād bhavec chuddhiḥ sarvasvaharaṇena vā || 29 ||

15-16.030a rājani prahared yas tu kṛtāgasy api durmatiḥ |

15-16.030c śūle tam agnau vipaced brahmahatyāśatādhikam || 30 ||

15-16.031a putrāparādhe na pitā na śvavāñ śuni daṇḍabhāk |

15-16.031c na markaṭe ca tatsvāmī tair eva prahito na cet || 31 ||

[p. 205 ]

Chapter 17

Dyūtasamāhvayam (Gambling and Contests)

25 L tr. 193-194, cf. J tr. 109-110

17.001a akṣavardhraśalākādyair devanaṃ jihmakāritam |

17.001c paṇakrīḍā vayobhiś ca padaṃ dyūtasamāhvayam || 1 ||

17.002a sabhikaḥ kārayed dyūtaṃ deyaṃ dadyāc ca tatkṛtam |

17.002c daśakaṃ tu śataṃ vṛddhis tasya syād dyūtakāritā || 2 ||

17.003a dvirabhyastāḥ patanty akṣā glahe yasyākṣadevinaḥ |

17.003c jayaṃ tasyāparasyāhuḥ kitavasya parājayam || 3 ||

17.004a kitaveṣv eva tiṣṭheyuḥ kitavāḥ saṃśayaṃ prati |

17.004c ta eva tasya draṣṭāraḥ syus ta eva ca sākṣiṇaḥ || 4 ||

17.005a aśuddhaḥ kitavo nānyad āśrayed dyūtamaṇḍalam |

17.005c pratihanyān na sabhikaṃ dāpayet tat svam iṣṭataḥ || 5 ||

[p. 206 ]

17.006a kūṭākṣadevinaḥ pāpān nirbhajed dyūtamaṇḍalāt |

17.006c kaṇṭhe 'kṣamālām āsajya sa hy eṣāṃ vinayaḥ smṛtaḥ || 6 ||

[p. 207 ]

Chapter 18

Prakīrṇakam (Miscellaneous)

26 L tr. 195-203, cf. J tr. 110-116

18.001a prakīrṇake punar jñeyā vyavahārā nṛpāśrayāḥ |

18.001c rājñām ājñāpratīghātas tatkarmakaraṇaṃ tathā || 1 ||

18.002a purapradānaṃ sambhedaḥ prakṛtīnāṃ tathaiva ca |

18.002c pāṣaṇḍanaigamaśreṇīgaṇadharmaviparyayāḥ || 2 ||

18.003a pitṛputravivādaś ca prāyaścittavyatikramaḥ |

18.003c pratigrahavilopaś ca kopa āśramiṇām api || 3 ||

18.004a varṇasaṅkaradoṣaś ca tadvṛttiniyamas tathā |

18.004c na dṛṣṭaṃ yac ca pūrveṣu tat sarvaṃ syāt prakīrṇake || 4 ||

18.005a rājā tv avahitaḥ sarvān āśramān paripālayet |

18.005c upāyaiḥ śāstravihitaiś caturbhiḥ prakṛtais tathā || 5 ||

18.006a yo yo varṇo 'vahīyeta yo vodrekam anuvrajet |

18.006c taṃ taṃ dṛṣṭvā svato mārgāt pracyutaṃ sthāpayet pathi || 6 ||

18.007a aśāstrokteṣu cānyeṣu pāpayukteṣu karmasu |

18.007c prasamīkṣyātmano rājā daṇḍaṃ daṇḍyeṣu pātayet || 7 ||

[p. 208 ]

18.008a śrutismṛtiviruddhaṃ ca janānām ahitaṃ ca yat |

18.008c na tat pravartayed rājā pravṛttaṃ ca nivartayet || 8 ||

18.009a nyāyāpetaṃ yad anyena rājñājñānakṛtaṃ ca yat |

18.009c tad apy anyāyavihitaṃ punar nyāye niveśayet || 9 ||

18.010a rājñā pravartitān dharmānyo naro nānupālayet |

18.010c daṇḍyaḥ sa pāpo vadhyaś ca lopayan rājaśāsanam || 10 ||

18.011a āyudhāny āyudhīyānāṃ vāhyādīn vāhyajīvinām |

18.011c veśyāstrīṇām alaṅkāraṃ vādyātodyāni tadvidām || 11 ||

18.012a yac ca yasyopakaraṇaṃ yena jīvanti kārukāḥ |

18.012c sarvasvaharaṇe 'py etān na rājā hartum arhati || 12 ||

18.013a anādiś cāpy anantaś ca dvipadāṃ pṛthivīpatiḥ |

18.013c dīptimatvāc chucitvāc ca yadi na syāt pathaś cyutaḥ || 13 ||

18.014a yadi rājā na sarveṣāṃ varṇānāṃ daṇḍadhāraṇam |

18.014c kuryāt patho vyapetānāṃ vinaśyeyur imāḥ prajāḥ || 14 ||

18.015a brāhmaṇyaṃ brāhmaṇo jahyāt kṣatriyaḥ kṣātram utsṛjet |

18.015c svakarma jahyād vaiśyas tu śūdraḥ sarvān viśeṣayet || 15 ||

[p. 209 ]

18.016a rājānaś cen nābhaviṣyan pṛthivyāṃ daṇḍadhāraṇam |

18.016c śūle matsyān ivāpakṣyan durbalān balavattarāḥ || 16 ||

18.017a satām anugraho nityam asatāṃ nigrahas tathā |

18.017c eṣa dharmaḥ smṛto rājñām arthaś cāmitrapīḍanāt || 17 ||

18.018a na lipyate yathā vahnir dahañ chaśvad imāḥ prajāḥ |

18.018c na lipyate tathā rājā daṇḍaṃ daṇḍyeṣu pātayan || 18 ||

18.019a ājñā tejaḥ pārthivānāṃ sā ca vāci pratiṣṭhitā |

18.019c te yad brūyur asat sad vā sa dharmo vyavahāriṇām || 19 ||

18.020a rājā nāma caraty eṣa bhūmau sākṣāt sahasradṛk |

18.020c na tasyājñām atikramya santiṣṭheran prajāḥ kvacit || 20 ||

18.021a rakṣādhikārād īśatvād bhūtānugrahadarśanāt |

18.021c yad eva rājā kurute tat pramāṇam iti sthitiḥ || 21 ||

18.022a nirguṇo 'pi yathā strīṇāṃ pūjya eva patiḥ sadā |

18.022c prajānāṃ viguṇo 'py evaṃ pūjya eva narādhipaḥ || 22 ||

[p. 210 ]

18.023a tapaḥkrītāḥ prajā rājñā prabhur āsāṃ tato nṛpaḥ |

18.023c tatas tadvacasi stheyaṃ vārtā cāsāṃ tadāśrayā || 23 ||

18.024a pañca rūpāṇi rājāno dhārayanty amitaujasaḥ |

18.024c agner indrasya somasya yamasya dhanadasya ca || 24 ||

18.025a kāraṇād animittaṃ vā yadā krodhavaśaṃ gataḥ |

18.025c prajā dahati bhūpālas tadāgnir abhidhīyate || 25 ||

18.026a yadā tejaḥ samālambya vijigīṣur udāyudhaḥ |

18.026c abhiyāti parān rājā tadendraḥ sa udāhṛtaḥ || 26 ||

18.027a vigatakrodhasantāpo hṛṣṭarūpo yadā nṛpaḥ |

18.027c prajānāṃ darśanaṃ yāti soma ity ucyate tadā || 27 ||

18.028a dharmāsanagataḥ śrīmān daṇḍaṃ dhatte yadā nṛpaḥ |

18.028c samaḥ sarveṣu bhūteṣu tadā vaivasvataḥ yamaḥ || 28 ||

18.029a yadā tv arthiguruprājñabhṛtyādīn avanīpatiḥ |

18.029c anugṛhṇāti dānena tadā sa dhanadaḥ smṛtaḥ || 29 ||

18.030a tasmāt taṃ nāvajānīyān nākrośen na viśeṣayet |

18.030c ājñāyāṃ cāsya tiṣṭheta mṛtyuḥ syāt tadvyatikramāt || 30 ||

18.031a tasya vṛttiḥ prajārakṣā vṛddhaprājñopasevanam |

18.031c darśanaṃ vyavahārāṇām ātmanaś cābhirakṣaṇam || 31 ||

[p. 211 ]

18.032a brāhmaṇān upaseveta nityaṃ rājā samāhitaḥ |

18.032c saṃyuktaṃ brāhmaṇaiḥ kṣatraṃ mūlaṃ lokābhirakṣaṇe || 32 ||

18.033a brāhmaṇasyāparīhāro rājanyāsanam agrataḥ |

18.033c prathamaṃ darśanaṃ prātaḥ sarvebhyaś cābhivādanam || 33 ||

18.034a agraṃ navebhyaḥ sasyebhyo mārgadānaṃ ca gacchataḥ |

18.034c bhaikṣahetoḥ parāgāre praveśas tv anivāritaḥ || 34 ||

18.035a samitpuṣpodakādāneṣv asteyaṃ saparigrahāt |

18.035c anākṣepaḥ parebhyaś ca sambhāṣaś ca parastriyā || 35 ||

18.036a nadīṣv avetanas tāraḥ pūrvam uttaraṇaṃ tathā |

18.036c tareṣv aśulkadānaṃ ca na ced vāṇijyam asya tat || 36 ||

18.037a vartamāno 'dhvani śrānto gṛhṇann anivasan svayam |

18.037c brāhmaṇo nāparādhnoti dvāv ikṣū pañca mūlakān || 37 ||

18.038a nābhiśastān na patitān na dviṣo na ca nāstikāt |

18.038c na sopadhān nānimittaṃ na dātāraṃ prapīḍya ca || 38 ||

[p. 212 ]

18.039a arthānāṃ bhūribhāvāc ca deyatvāc ca mahātmanām |

18.039c śreyān pratigraho rājñāṃ anyeṣāṃ brāhmaṇād ṛte || 39 ||

18.040a brāhmaṇaś caiva rājā ca dvāv apy etau dhṛtavratau |

18.040c naitayor antaraṃ kiñcit prajādharmābhirakṣaṇāt || 40 ||

18.041a dharmajñasya kṛtajñasya rakṣārthaṃ śāsato 'śucīn |

18.041c medhyam eva dhanaṃ prāhus tīkṣṇasyāpi mahīpateḥ || 41 ||

18.042a śucīnām aśucīnāṃ ca sannipāto yathāmbhasām |

18.042c samudre samatāṃ yāti tadvad rājño dhanāgamaḥ || 42 ||

18.043a yathā cāgnau sthitaṃ dīpte śuddhim āyāti kāñcanam |

18.043c evam evāgamā sarve śuddhim āyānti rājasu || 43 ||

18.044a ya eva kaścit svadravyaṃ brāhmaṇebhyaḥ prayacchati |

18.044c tad rājñāpy anumantavyam eṣa dharmaḥ sanātanaḥ || 44 ||

[p. 213 ]

18.045a anyaprakārād ucitād bhūmeḥ ṣaḍbhāgasañjñitāt |

18.045c baliḥ sa tasya vihitaḥ prajāpālanavetanam || 45 ||

18.046a śakyaṃ tat punar ādātuṃ yad abrāhmaṇasātkṛtam |

18.046c brāhmaṇāya tu yad dattaṃ na tasya haraṇaṃ punaḥ || 46 ||

18.047a dānam adhyayanaṃ yajñas tasya karma trilakṣaṇam |

18.047c yājanādhyāpane vṛttis tṛtīyas tu pratigrahaḥ || 47 ||

18.048a svakarmaṇi dvijas tiṣṭhed vṛttim āhārayet kṛtām |

18.048c nāsadbhyaḥ pratigṛhṇīyād varṇebhyo niyame 'sati || 48 ||

18.049a aśucir vacanād yasya śucir bhavati puruṣaḥ |

18.049c śuciś caivāśuciḥ sadyaḥ kathaṃ rājā na daivatam || 49 ||

18.050a vidur ya eva devatvaṃ rājño hy amitatejasaḥ |

18.050c tasya te pratigṛhṇanto na lipyante dvijātayaḥ || 50 ||

18.051a loke 'smin maṅgalāny aṣṭau brāhmaṇo gaur hutāśanaḥ |

18.051c hiraṇyaṃ sarpir āditya āpo rājā tathāṣṭamaḥ || 51 ||

[p. 214 ]

18.052a etāni satataṃ paśyen namasyed arcayec ca tān |

18.052c pradakṣiṇaṃ ca kurvīta tathā hy āyur na hīyate || 52 ||

[p. 215 ]

Part 3

Pariśiṣṭam (Addenda)

27 L tr. 204-228, cf. J tr. 45-54 (part)

Chapter 19

Steyam (Theft)

28 L tr. 204-219, J tr. n/a

19.001a dvividhās taskarā jñeyāḥ paradravyāpahāriṇaḥ |

19.001c prakāśāś cāprakāśāś ca tān vidyād ātmavān nṛpaḥ || 1 ||

19.002a prakāśavañcakās tatra kūṭamānatulāśritāḥ |

19.002c utkoṭakāḥ sāhasikāḥ kitavāḥ paṇyayoṣitaḥ || 2 ||

19.003a pratirūpakarāś caiva maṅgaloddeśavṛttayaḥ |

19.003c ity evamādayo jñeyāḥ prakāśalokavañcakāḥ || 3 ||

19.004a aprakāśāś ca vijñeyā bahirabhyantarāśritāḥ |

19.004c suptān pramattāṃś ca narā muṣṇanty ākramya caiva te || 4 ||

19.005a deśagrāmagṛhaghnāś ca pathighnā granthimocakāḥ |

19.005c ity evamādayo jñeyā aprakāśāś ca taskarāḥ || 5 ||

[p. 216 ]

19.006a tān viditvā sukuśalaiś cārais tatkarmakāribhiḥ |

19.006c anusṛtya gṛhītavyā gūḍhapraṇihitair naraiḥ || 6 ||

19.007a sabhāprapāpūpaśālāveśamadyānnavikrayāḥ |

19.007c catuṣpathāś caityavṛkṣāḥ samājāḥ prekṣaṇāni ca || 7 ||

19.008a śūnyāgārāṇy araṇyāni devatāyatanāni ca |

19.008c cārair vineyāny etāni cauragrahaṇatatparaiḥ || 8 ||

19.009a tathaivānye praṇihitāḥ śraddheyāś citravādinaḥ |

19.009c carā hy utsāhayeyus tāṃs taskarān pūrvataskarāḥ || 9 ||

19.010a annapānasamādānaiḥ samājotsavadarśanaiḥ |

19.010c tathā cauryāpadeśaiś ca kuryus teṣāṃ samāgamam || 10 ||

19.011a ye tatra nopasarpanti sṛtāḥ praṇihitā api |

19.011c te 'bhisārya gṛhītavyāḥ saputrapaśubāndhavāḥ || 11 ||

[p. 217 ]

19.012a yāṃs tatra caurān gṛhṇīyāt tān vitāḍya viḍambya ca |

19.012c avaghuṣya ca sarvatra vadhyāś citravadhena te || 12 ||

19.013a na tv ahoḍhānvitāś caurā rājñā vadhyā hy anāgamāḥ |

19.013c sahoḍhān sopakaraṇān kṣipraṃ caurān praśāsayet || 13 ||

19.014a svadeśaghātino ye syus tathā panthāvarodhinaḥ |

19.014c teṣāṃ sarvasvam ādāya bhūyo nindāṃ prakalpayet || 14 ||

19.015a ahoḍhān vimṛśec caurān gṛhītān pariśaṅkayā |

19.015c bhayopadhābhiś citrābhir brūyus tathā yathākṛtam || 15 ||

19.016a deśaṃ kālaṃ diśaṃ jātiṃ nāma vā sampratiśrayam |

19.016c kṛtyaṃ karmakarā vā syuḥ praṣṭavyās te vinigrahe || 16 ||

19.017a varṇasvarākārabhedāt sasandigdhanivedanāt |

19.017c adeśakāladṛṣṭatvād vāsasyāpy aviśodhanāt || 17 ||

[p. 218 ]

19.018a asadvyayāt pūrvacauryād asatsaṃsargakāraṇāt |

19.018c leśair apy avagantavyā na hoḍhenaiva kevalam || 18 ||

19.019a dasyuvṛtte yadi nare śaṅkā syāt taskare 'pi vā |

19.019c yadi spṛśyeta leśena kāryaḥ syāc chapathaḥ tataḥ || 19 ||

19.020a caurāṇāṃ bhaktadā ye syus tathāgnyudakadāyakāḥ |

19.020c āvāsadā deśikadās tathaivottaradāyakāḥ || 20 ||

19.021a kretāraś caiva bhāṇḍānāṃ pratigrāhiṇa eva ca |

19.021c samadaṇḍāḥ smṛtā hy ete ye ca pracchādayanti tān || 21 ||

19.022a rāṣṭreṣu rāṣṭrādhikṛtāḥ sāmantāś caiva coditāḥ |

19.022c abhyāghāteṣu madhyasthā yathā caurās tathaiva te || 22 ||

19.023a gocare yasya muṣyeta tena caurāḥ prayatnataḥ |

19.023c mṛgyā dāpyo 'nyathā moṣaṃ padaṃ yadi na nirgatam || 23 ||

[p. 219 ]

19.024a nirgate tu pade tasmin naṣṭe 'nyatra nipātite |

19.024c sāmantān mārgapālāṃś ca dikpālāṃś caiva dāpayet || 24 ||

19.025a gṛhe vai muṣite rājā cauragrāhāṃs tu dāpayet |

19.025c ārakṣakān rāṣṭrikāṃś ca yadi cauro na labhyate || 25 ||

19.026a yadi vā dāpyamānānāṃ tasmin moṣe tu saṃśayaḥ |

19.026c muṣitaḥ śapathaṃ śāpyo moṣe vaiśodhyakāraṇāt || 26 ||

19.027a acaure dāpite moṣaṃ cauryavaiśodhyakāraṇāt |

19.027c caure labdhe labheyus te dviguṇaṃ pratipāditāḥ || 27 ||

19.028a caurahṛtaṃ prayatnena sarūpaṃ pratipādayet |

19.028c tadabhāve tu mūlyaṃ syād daṇḍaṃ dāpyaś ca tatsamam || 28 ||

19.029a kāṣṭhakāṇḍatṛṇādīnāṃ mṛnmayānāṃ tathaiva ca |

19.029c veṇuvaiṇavabhāṇḍānāṃ vetrasnāyvasthicarmaṇām || 29 ||

[p. 220 ]

19.030a śākaharitamūlānāṃ haraṇe phalapuṣpayoḥ |

19.030c gorasekṣuvikārāṇāṃ tathā lavaṇatailayoḥ || 30 ||

19.031a pakvānnānāṃ kṛtānnānāṃ madyānām āmiṣasya ca |

19.031c sarveṣām alpamūlyānāṃ mūlyāt pañcaguṇo damaḥ || 31 ||

19.032a tulādharimameyānāṃ gaṇimānāṃ ca sarvaśaḥ |

19.032c ebhyas tūtkṛṣṭamūlyānāṃ mūlyād daśaguṇo damaḥ || 32 ||

19.033a dhānyaṃ daśabhyaḥ kumbhebhyo harato 'bhyadhikaṃ vadhaḥ |

19.033c nyūnaṃ tv ekādaśaguṇaṃ daṇḍaṃ dāpyo 'bravīn manuḥ || 33 ||

19.034a suvarṇarajatādīnām uttamānāṃ ca vāsasām |

19.034c ratnānāṃ caiva mukhyānāṃ śatād abhyadhikaṃ vadhaḥ || 34 ||

19.035a puruṣaṃ harataḥ pātyo daṇḍa uttamasāhasaḥ |

19.035c sarvasvaṃ strīṃ tu harataḥ kanyāṃ tu harato vadhaḥ || 35 ||

[p. 221 ]

19.036a mahāpaśūn stenayato daṇḍa uttamasāhasaḥ |

19.036c madhyamo madhyamapaśuṃ pūrvaḥ kṣudrapaśuṃ haran || 36 ||

19.037a caturviṃśāvaraḥ pūrvaḥ paraḥ ṣaṇṇavatir bhavet |

19.037c śatāni pañca tu paro madhyamo dviśatāvaraḥ || 37 ||

19.038a sahasraṃ tūttamo jñeyaḥ paraḥ pañcaśatāvaraḥ |

19.038c trividhaḥ sāhaseṣv eva daṇḍaḥ proktaḥ svayambhuvā || 38 ||

19.039a prathame granthibhedānām aṅgulyaṅguṣṭhayor vadhaḥ |

19.039c dvitīye caiva taccheṣaṃ daṇḍaḥ pūrvaś ca sāhasaḥ || 39 ||

19.040a goṣu brāhmaṇasaṃsthāsu sthūrāyāś chedanaṃ bhavet |

19.040c dāsīṃ tu harato nityam ardhapādavikartanam || 40 ||

19.041a yena yena viśeṣeṇa stenāṅgena viceṣṭate |

19.041c tat tad evāsya chettavyaṃ tan manor anuśāsanam || 41 ||

19.042a garīyasi garīyāṃsam agarīyasi vā punaḥ |

19.042c stene nipātayed daṇḍaṃ na yathā prathame tathā || 42 ||

[p. 222 ]

19.043a daśa sthānāni daṇḍasya manuḥ svāyambhuvo 'bravīt |

19.043c triṣu varṇeṣu yāni syur brāhmaṇo rakṣitaḥ sadā || 43 ||

19.044a upastham udaraṃ jihvā hastau pādau ca pañcamam |

19.044c cakṣur nāsā ca karṇau ca dhanaṃ dehas tathaiva ca || 44 ||

19.045a aparādhaṃ parijñāya deśakālau ca tattvataḥ |

19.045c sārānubandhāv ālokya daṇḍān etān prakalpayet || 45 ||

19.046a na mitrakāraṇād rājñā vipulād vā dhanāgamāt |

19.046c utsraṣṭavyaḥ sāhasikas tyaktātmā manur abravīt || 46 ||

19.047a yāvān avadhyasya vadhe tāvān vadhyasya mokṣaṇe |

19.047c bhavaty adharmo nṛpater dharmas tu viniyacchataḥ || 47 ||

19.048a na jātu brāhmaṇaṃ hanyāt sarvapāpeṣv api sthitam |

19.048c nirvāsaṃ kārayet kāmam iti dharmo vyavasthitaḥ || 48 ||

19.049a sarvasvaṃ vā hared rājā caturthaṃ vāvaśeṣayet |

19.049c bhṛtyebhyo 'nusmaran dharmaṃ prājāpatyam iti sthitiḥ || 49 ||

[p. 223 ]

19.050a brāhmaṇasyāparādhe tu catuḥsv aṅko vidhīyate |

19.050c gurutalpe surāpāne steye brāhmaṇahiṃsane || 50 ||

19.051a gurutalpe bhagaḥ kāryaḥ surāpāne dhvajaḥ smṛtaḥ |

19.051c steye tu śvapadaṃ kṛtvā śikhipittena kūṭayet || 51 ||

19.052a viśirāḥ puruṣaḥ kāryo lalāṭe bhrūṇaghātinaḥ |

19.052c asambhāṣyaś ca kartavyas tan manor anuśāsanam || 52 ||

19.053a rājā stenena gantavyo muktakeśena dhāvatā |

19.053c ācakṣāṇena tatsteyam evaṃ kartāsmi śādhi mām || 53 ||

19.054a anenā bhavati stenaḥ svakarmapratipādanāt |

19.054c rājānaṃ tat spṛśed ena utsṛjantaṃ sakilbiṣam || 54 ||

19.055a rājabhir dhṛtadaṇḍās tu kṛtvā pāpāni mānavāḥ |

19.055c nirmalāḥ svargam āyānti santaḥ sukṛtino yathā || 55 ||

[p. 224 ]

19.056a śāsanād vā vimokṣād vā steno mucyate kilbiṣāt |

19.056c aśāsanāt tu tad rājā stenasyāpnoti kilbiṣam || 56 ||

19.057a gurur ātmavatāṃ śāstā śāstā rājā durātmanām |

19.057c atha pracchannapāpānāṃ śāstā vaivasvato yamaḥ || 57 ||

19.058a aṣṭāpādyaṃ tu śūdrasya steye bhavati kilbiṣam |

19.058c dvir aṣṭāpādyaṃ vaiśyasya dvātriṃśat kṣatriyasya tu || 58 ||

19.059a brāhmaṇasya catuḥṣaṣṭīty evaṃ svāyambhuvo 'bravīt |

19.059c tatrāpi ca viśeṣeṇa vidvatsv abhyadhikaṃ bhavet || 59 ||

19.060a śārīraś cārthadaṇḍaś ca daṇḍas tu dvividhaḥ smṛtaḥ |

19.060c śārīrā daśadhā proktā arthadaṇḍās tv anekadhā || 60 ||

[p. 225 ]

19.061a kākaṇyādis tv arthadaṇḍaḥ sarvasvāntas tathaiva ca |

19.061c śārīras tv avarodhādir jīvitāntas tathaiva ca || 61 ||

19.062a kākaṇyādis tu yo daṇḍaḥ sa tu māṣāparaḥ smṛtaḥ |

19.062c māṣāvarādyo yaḥ proktaḥ kārṣāpaṇaparas tu saḥ || 62 ||

19.063a kārṣāpaṇāparādyas tu catuḥkārṣāpaṇaḥ paraḥ |

19.063c dvyavaro 'ṣṭāparaś cānyas tryavaro dvādaśottaraḥ || 63 ||

19.064a kārṣāpaṇādyā ye proktāḥ sarve te syuś caturguṇāḥ |

19.064c evam anye tu vijñeyāḥ prāk ca te pūrvasāhasāt || 64 ||

19.065a kārṣāpaṇo dakṣiṇasyāṃ diśi raupyaḥ pravartate |

19.065c paṇair nibaddhaḥ pūrvasyāṃ ṣoḍaśaiva paṇāḥ sa tu || 65 ||

19.066a māṣo viṃśatibhāgas tu jñeyaḥ kārṣāpaṇasya tu |

19.066c kākaṇī tu caturbhāgo māṣasya ca paṇasya ca || 66 ||

[p. 226 ]

19.067a pāñcanadyāḥ pradeśe tu sañjñā yā vyāvahārikī |

19.067c kārṣāpaṇapramāṇaṃ tu nibaddham iha vai tayā || 67 ||

19.068a kārṣāpaṇo 'ṇḍikā jñeyāś catasras tās tu dhānakaḥ |

19.068c taddvādaśa suvarṇasya dīnāraś citrakaḥ smṛtaḥ || 68 ||

19.069a vārttāṃ trayīṃ cāpy atha daṇḍanītim
rājānuvartet santatāpramattaḥ |

19.069c hanyād upāyair nipuṇair gṛhītān
pure ca rāṣṭre nigṛhṇīyāt pāpān || 69 ||

[p. 227 ]

Chapter 20

Divyāni (Ordeals)

29 L tr. 220-228, cf. J tr. 45-54

20.001a yadā sākṣī na vidyate vivāde vadatāṃ nṛṇām |

20.001c tadā divyaiḥ parīkṣeta śapathaiś ca pṛthagvidhaiḥ || 1 ||

20.002a satyaṃ vāhanaśastrāṇi gobījarajatāni ca |

20.002c devatāpitṛpādāś ca dattāni sukṛtāni ca || 2 ||

20.003a mahāparādhe divyāni dāpayet tu mahīpatiḥ |

20.003c alpeṣu ca naraḥ śreṣṭhaḥ śapathaiḥ śāpayen naram || 3 ||

20.004a ete hi śapathāḥ proktāḥ sukarās svalpasaṃśaye |

20.004c sāhaseṣv abhiśāpe ca vidhir divyaḥ prakīrtitaḥ || 4 ||

20.005a sandigdhe 'rthe 'bhiyuktānāṃ pracchanneṣu viśeṣataḥ |

20.005c divyaḥ pañcavidho jñeya ity āha bhagavān manuḥ || 5 ||

20.006a dhaṭo 'gnir udakaṃ caiva viṣaṃ kośaś ca pañcamaḥ |

20.006c uktāny etāni divyāni dūṣitānāṃ viśodhane || 6 ||

20.007a sandigdheṣv abhiyuktānāṃ viśuddhyarthaṃ mahātmanā |

20.007c nāradena punaḥ proktāḥ satyānṛtavibhāvanāḥ |

20.007e vādino 'numatenainaṃ kārayen nānyathā budhaḥ || 7 ||

[p. 228 ]

Section 1

Dhaṭaḥ (The Balance)

30 L tr. 221-222, cf. J tr. 46-48

20.008a caturhastau tulāpādāv ucchrayeṇa prakīrtitau |

20.008c ṣaḍḍhastaṃ tu tayor dṛṣṭaṃ pramāṇaṃ parimāṇataḥ || 8 ||

20.009a pādayor antaraṃ hastaṃ bhaved adhyardham eva ca |

20.009c śikyadvayaṃ samāsajya dhaṭe karkaṭake dṛḍhe || 9 ||

20.010a tulayitvā naraṃ pūrvaṃ cihnaṃ kuryād dhaṭasya tu |

20.010c kakṣāsthānena taṃ tulyam avatārya tato dhaṭāt || 10 ||

20.011a samayaiḥ parigṛhyainaṃ punar āropayen naraḥ |

20.011c tasminn evaṃ kṛte sā cet kakṣe sthāpya suniścalā || 11 ||

20.012a tulito yadi vardheta śuddhaḥ syān nātre saṃśayaḥ |

20.012c samo vā hīyamāno vā na viśuddho bhaven naraḥ || 12 ||

[p. 229 ]

20.013a dharmaparyāyavacanair dhaṭa ity abhidhīyase |

20.013c tvaṃ vetsi sarvabhūtānāṃ pāpāni sukṛtāni ca |

20.013e tvam eva dhaṭa jānīṣe na vidur yāni mānuṣāḥ || 13 ||

20.014a vyavahārābhiśasto 'yaṃ mānuṣas tulyate tathā |

20.014c tad eva saṃśayāpannaṃ dharmatas trātum arhasi || 14 ||

Section 2

Agniḥ (The Fire)

31 L tr. 222-223, cf. J tr. 48-50

20.015a ata ūrdhvaṃ pravakṣyāmi lohasya vidhim uttamam |

20.015c dvātriṃśadaṅgulāni tu maṇḍalān maṇḍalāntaram || 15 ||

20.016a aṣṭābhir maṇḍalair evam aṅgulānāṃ śatadvayam |

20.016c caturviṃśat samākhyātaṃ saṅkhyātattvārthadarśibhiḥ || 16 ||

20.017a kalpitair maṇḍalair evam uṣitasya śucer api |

20.017c saptāśvatthasya pattrāṇi sūtreṇāveṣṭya hastayoḥ || 17 ||

20.018a vidadhyāt taptalohasya pañcāśatpalam sammitam |

20.018c hastābhyāṃ piṇḍam ādāya śanaiḥ saptapadaṃ vrajet || 18 ||

[p. 230 ]

20.019a na maṇḍalam atikrāmen nāpy arvāk pādayet padam |

20.019c na ca pātayetāprāptaḥ yāvadbhūmir prakalpitā || 19 ||

20.020a tīrtvānena vidhānena maṇḍalāni samāhitaḥ |

20.020c adagdhaḥ sarvato yas tu sa viśuddho bhaven naraḥ || 20 ||

20.021a bhayād vā pātayate yas tv adagdho yo vibhāvyate |

20.021c punas taṃ hārayel lohaṃ sthitir eṣā purātanī |

20.021e anena vidhinā kāryo hutāśasamayaḥ smṛtaḥ || 21 ||

20.022a tvam agne sarvabhūtānām antaścarasi sākṣivat |

20.022c sukṛtaṃ duḥkṛtaṃ lokenājñātaṃ vidyate tvayā || 22 ||

20.023a pracchannāni manuṣyāṇāṃ pāpāni sukṛtāni ca |

20.023c yathāvad eva jānīṣe na vidur yāni mānuṣāḥ || 23 ||

20.024a vyavahārābhiśasto 'yaṃ puruṣaḥ śuddhim icchati |

20.024c tad enaṃ saṃśayāpannaṃ dharmatas trātum arhasi || 24 ||

Section 3

Jalam (The Water)

32 L tr. 224-225, cf. J tr. 50-51

20.025a ataḥ paraṃ pravakṣyāmi toyasya vidhim uttamam |

20.025c nātikrūreṇa dhanuṣā prerayet sāyakatrayam || 25 ||

[p. 231 ]

20.026a madhyamas tu śaro grāhyaḥ puruṣeṇa yavīyasā |

20.026c pratyānītasya tasyātha sa viśuddho bhaven naraḥ || 26 ||

20.027a anyathā na viśuddhaḥ syād ekāṅgam api darśayet |

20.027c sthānād anyatra vā gacched yasmin pūrvaṃ niveṣitaḥ || 27 ||

20.028a striyas tu na balāt kāryā na pumān api durbalaḥ |

20.028c bhīrutvād yoṣito mṛtyuḥ kṛśasyāpi balāt kuryāt |

20.028e sahasā prāpnuyāt sarvāṃs tasmād etān na majjayet || 28 ||

20.029 toyamadhye manuṣyasya gṛhītvorū susaṃyataḥ || 29

20.030a satyānṛtavibhāgasya toyāgnī spaṣṭakṛttamau |

20.030c yataś cāgnir abhūd asmāt tatas toyaṃ viśiṣyate || 30 ||

20.031a kriyate dharmatattvajñair dūṣitānāṃ viśodhanam |

20.031c tasmāt satyena bhagavañ jaleśa trātum arhasi || 31 ||

Section 4

Viṣam (The Poison)

33 L tr. 225-226, cf. J tr. 52-53

20.032a ataḥ paraṃ pravakṣyāmi viṣasya vidhim uttamam |

20.032c tulayitvā viṣaṃ pūrvaṃ deyam etad dhimāgame || 32 ||

[p. 232 ]

20.033a na pūrvāhṇe na madhyāhne na sandhyāyāṃ tu dharmavit |

20.033c śaradgrīṣmavasanteṣu varṣāsu ca na dāpayet || 33 ||

20.034a bhagnaṃ ca dāritaṃ caiva dhūpitaṃ miśritaṃ tathā |

20.034c kālakūṭam alambuṃ ca viṣaṃ yatnena varjayet || 34 ||

20.035a śārṅgahaimavataṃ śastaṃ gandhavarṇarasānvitam |

20.035c mahādoṣavate deyaṃ rājñā tattvabubhutsayā || 35 ||

20.036a na bālāturavṛddheṣu naiva svalpāparādhiṣu |

20.036c viṣasya tu yavān sapta dadyāc chodye ghṛtaplutān || 36 ||

20.037a viṣasya palaṣaḍbhāgād bhāgo viṃśatimas tu yaḥ |

20.037c tam aṣṭabhāgahīnaṃ tu śodhye dadyād ghṛtaplutam || 37 ||

20.038a yathoktena vidhānena viprān sprṣṭvānumoditaḥ |

20.038c sopavāsaś ca khādeta devabrāhmaṇasannidhau || 38 ||

20.039a viṣaṃ vegaklamāpetaṃ sukhena yadi jīryate |

20.039c viśuddham iti taṃ jñātvā rājā satkṛtya mokṣayet || 39 ||

20.040a tvaṃ viṣa brahmaṇaḥ putraḥ satyadharmaratau sthitaḥ |

20.040c śodhayainaṃ naraṃ pāpāt satyenāsyāmṛtībhava || 40 ||

Section 5

Kośaḥ (The Holy Water)

34 L tr. 226-228, cf. J tr. 53-54

20.041 ataḥ paraṃ pravakṣyāmi kośasya vidhim uttamam || 41 ||

20.042a pūrvāhṇe sopavāsasya snātasyārdrapaṭasya ca |

20.042c saśūkasyāvyasaninaḥ kośapānaṃ vidhīyate || 42 ||

[p. 233 ]

20.043a yadbhaktaḥ so 'bhiyuktaḥ syāt taddaivatyaṃ tu pāyayet |

20.043c saptāhād yasya dṛśyate dvisaptāhena vā punaḥ |

20.043e pratyātmikaṃ tu yatkiñcit saiva tasya vibhāvanā || 43 ||

20.044a dvisaptāhāt paraṃ yasya mahad vā vaikṛtaṃ bhavet |

20.044c nābhiyojyaḥ sa viduṣāṃ kṛtakālavyatikramāt || 44 ||

20.045a mahāparādhe nirdharme kṛtaghne klībakutsite |

20.045c nāstikavrātyadāseṣu kośapānaṃ vivarjayet || 45 ||

20.046a yathoktena prakāreṇa pañca divyāni dharmavit |

20.046c dadyād rājābhiyuktānāṃ pretya ceha ca nandati || 46 ||

20.047a na viṣaṃ brāhmaṇe dadyān na lohaṃ kṣatriyo haret |

20.047c na nimajjyāpsu vaiśyaś ca śūdraḥ kośaṃ na pāyayet || 47 ||

[p. 234 ]

20.048a varṣāsu na viṣaṃ dadyāt hemante nāpsu majjayet |

20.048c na lohaṃ hārayed grīṣme na kośaṃ pāyayen niśi || 48 ||

nāradīyadharmaśāstraḥ samāptaḥ

Notes

1 | L tr. 1-22, cf. J tr. 4-15 Return
2 | L tr. 1-19, cf. J tr. 4-11 Return
3 | L tr. 229-238, J tr. n/a Return
4 | L tr. 20-22, cf. J tr. 12-15 Return
5 | L tr. 23-203, cf. J tr. 15-45, 55-116 Return
6 | L tr. 23-48, cf. J tr. 15-23 Return
7 | cf. J tr. 23, Chapter iv. On Evidence by Writing Return
8 | L tr. 48-73, cf. J tr. 23-32 Return
9 | cf. J tr. 32, Chapter v. On Evidence by Witnesses ... Return
10 | L tr. 73-95, cf. J tr. 32-45 Return
11 | L tr. 96-99, cf. J tr. 55-56 Return
12 | L tr. 100-103, cf. J tr. 57-59 Return
13 | L tr. 104-106, cf. J tr. 59-60 Return
14 | L tr. 107-115, cf. J tr. 61-65 Return
15 | L tr. 116-121, cf. J tr. 66-68 Return
16 | L tr. 122-123, cf. J tr. 69-70 Return
17 | L tr. 124-126, cf. J tr. 70-71 Return
18 | L tr. 127-129, cf. J tr. 72-74 Return
19 | L tr. 130-131, cf. J tr. 74-75 Return
20 | L tr. 132-140, cf. J tr. 75-80 Return
21 | L tr. 141-167, cf. J tr. 81-94 Return
22 | L tr. 168-180, cf. J tr. 94-101 Return
23 | L tr. 181-185, cf. J tr. 101-104 Return
24 | L tr. 186-192, cf. J tr. 105-108 Return
25 | L tr. 193-194, cf. J tr. 109-110 Return
26 | L tr. 195-203, cf. J tr. 110-116 Return
27 | L tr. 204-228, cf. J tr. 45-54 (part) Return
28 | L tr. 204-219, J tr. n/a Return
29 | L tr. 220-228, cf. J tr. 45-54 Return
30 | L tr. 221-222, cf. J tr. 46-48 Return
31 | L tr. 222-223, cf. J tr. 48-50 Return
32 | L tr. 224-225, cf. J tr. 50-51 Return
33 | L tr. 225-226, cf. J tr. 52-53 Return
34 | L tr. 226-228, cf. J tr. 53-54 Return